title: Nastakehrääjä

text: Nastakehrääjä on eurooppalainen laji, jonka levinneisyys ulottuu Espanjasta Uralvuorille ja Länsi-Siperiaan. Lisäksi lajilla on maantieteellisesti eristyneet esiintymät Apenniineilla, Kaukasuksen pohjoispuolella sekä Iranissa. Suomessa nastakehrääjää tavataan melko yleisesti Etelä- ja Keski-Suomessa. Perhoset ovat lennossa toukokuun loppupuoliskolta kesäkuun alkupuolelle.


title: Nastakehrääjä

text: Nastakehrääjät viihtyvät parhaiten avoimien lehtimetsien reunoilla. Koiraalla on tuuheiden tuntosarviensa ansiosta erittäin hyvä hajuaisti ja se voi haistaa naaraan usean kilometrin päähän. Koiraat lentävät nopeasti ja mutkitellen etenkin aamupäivällä, mutta naaraat viettävät päivät maastoutuneina ja aloittavat kömpelön lentonsa vasta illalla kuuden jälkeen. Molemmat sukupuolet lentävät valolle. Naaras munii 70–145 munaa, jotka kuoriutuvat 12–14 päivässä. Toukat ovat täysikasvuisia elokuun puolivälissä, jolloin ne rakentavat kotelokopan. Laji talvehtii kotelona, usein kaksi kertaa.


title: Nastakehrääjä

text: Lajilla loisivat ainakin loiskärpäset "Drino lota" ja "Senometopia separata".


title: Nastakehrääjä

text: Toukat elävät lehtipuilla, erityisesti koivuilla ("Betula").


title: Röölä

text: Röölä on Naantalin Rymättylässä (entinen nimi Röödilä), Otavan saaren etelärannalla sijaitseva kylä sekä pieni kala- ja pienvenesatama. Alueella on noin sata asukasta. Röölä on tunnettu kalanjalostuksesta, jota harjoitti sillituotteita valmistava Boyfood Oy. Röölässä on kesäaikana toimiva ravintola Röölänranta ja vierasvenesatama. Röölän läpi kulkee yhdystie 1890 Rymättylä–Hanka, joka alkaa Rymättylän kirkonkylältä ja menee Kirveenrauman sillan kautta Airismaan saareen. Röölässä toimi myös ennen kauppa ja sieltä liikennöi yhteysalus lähisaariin.


title: Röölä

text: Röölään avattiin kesäkuussa 2010 Silliperinnekeskus Dikseli. Dikselin yhteydessä on myös pieni kauppa ja kahviotila. Kesäisin Dikselin tiloissa toimii lisäksi vuonna 2013 perustettu Meriteatteri. Dikselin tilat ovat 1930-luvulla rakennetun nelikerroksinen myllyn kyljessä, joka on kunnostettu myllymuseoksi ja jonne kävijät pääsevät myös.


title: Röölä

text: Entisen sillitehtaan tiloihin avattiin vuonna 2017 Brinkhall Sparklingin viini ja kuohuviinin tuotantolaitos. Yritys valmistaa tuotteensa paikallisista omenoista, vuosituotannon ollessa 25 000 litraa.


title: Röölä

text: Röölässä järjestetään myös useita kesätapahtumia kuten perinteiset Sillimarkkinat, Viikinkimarkkinat ja talvella nuottasilakkamarkkinat.


title: Röölä

text: Huhtikuussa 2013 perustettiin Röölän kylätoimikunta.


title: Matkamies maan

text: Matkamies maan on Raisa Lardot'n teos vuodelta 2008. Se koostu tarinoista, joita sävyttää suru ja ilo.


title: Matkamies maan

text: Teos sisältää 46 lakoniseen sävyyn kerrottua lyhyttä kertomusta kuolemisesta. Sitä on verrattu Edgar Lee Mastersin "Spoon River antologiaan".


title: AC Sauvo

text: AC Sauvo on omalla nimellään, mutta Sauvon Urheilijoiden alaisuudessa hallinnollisesti toimiva jalkapallojaosto. Sen miesten edustusjoukkue pelaa Turun ja Ahvenanmaan Vitosessa, ylälohkossa. Myös jalkapallojaosto toimi Sauvon Urheilijoiden nimellä vuoteen 2007 asti. Seuran miesten edustus, kakkos ja ikämiesjoukkueissa, naisten edustusjoukkueessa ja 4 juniorijoukkueessa on yhteensä noin 200 jalkapalloilijaa.


title: Petri Tuomi-Nikula

text: Petri Tuomi-Nikula (s. 12. tammikuuta 1951) on suomalainen diplomaatti ja kulttuurivaikuttaja. Hän on toiminut Suomen suurlähettiläänä Italiassa, Maltalla ja San Marinossa 2010–2015. Vuoden 2016 alusta hän toimii Suomen suurlähettiläänä Unkarissa ja Sloveniassa.


title: Petri Tuomi-Nikula

text: Tuomi-Nikula on koulutukseltaan valtiotieteiden maisteri Helsingin yliopistosta pääaineenaan poliittinen historia. Hänen puolisonsa on naistentautien ja synnytysten erikoislääkäri Merja Tuomi-Nikula (o.s. Pörhö). Hänen sisaruksiaan ovat edesmennyt tietokirjailija Jorma Tuomi-Nikula, päätoimittaja Heikki Tuomi-Nikula, professori Outi Tuomi-Nikula sekä kulttuurituottaja Lauri Tuomi-Nikula.


title: Petri Tuomi-Nikula

text: Vuosina 2005–2010 Tuomi-Nikula oli ulkoasiainministeriön viestintä- ja kulttuuriosaston päällikkö. Hän on toiminut Bonnin, Wienin ja Lontoon edustustojen lehdistö- ja kulttuurivirkamiehenä, Suomen ensimmäisen EU-puheenjohtajuuden pääsihteeri vuosina 1996–2000 ja Kansainvälisen tiedottamisen neuvottelukunnan (KANTINE) pääsihteerinä vuosina 1989–2000. Finland Promotion Boardin puheenjohtaja Tuomi-Nikula oli vuosina 2005–2010 ja on Jorma Ollilan johtaman maabrändivaltuuskunnan jäsen.


title: Petri Tuomi-Nikula

text: Tuomi-Nikula oli käynnistämässä MTV3:n "Kymmenen uutisia" vuonna 1980. Sitä ennen hän työskenteli toimittajana muun muassa Suomen tietotoimistossa ja "Vaasa"-lehdessä. Vuosina 2000–2003 hän toimi Fujitsu-Invian viestintä- ja markkinointijohtajana.


title: Petri Tuomi-Nikula

text: Tuomi-Nikula on Pro opera -yhdistyksen perustajajäsen ja toimi hallituksen puheenjohtajana 1990-luvulla. Hän on toiminut Suomen museoliiton puheenjohtajana ja Savonlinnan oopperajuhlien hallituksen jäsenenä 2009 -2011, Suomen Unkarin kulttuuri- ja tiede - instituutin Finagoran hallituksen jäsen 2016 alkaen. Fulbright-stipenditoimintaa Suomessa rahoittavan säätiön hallituksen puheenjohtajana 2005–2010.


title: Giovanna Trillini

text: Giovanna Trillini (s. 17. toukokuuta 1970 Jesi) on italialainen florettimiekkailija joka uransa aikana on voittanut kahdeksan olympiamitalia. Trillini on edustanut "Jesi CS" ja "Corpo Forestale Dello Stato" urheiluseuroja. Hän on 164 cm pitkä ja painaa 59 kg.


title: Valkoinen, kuiva kausi

text: Valkoinen, kuiva kausi on André Brinkin kirjoittama romaani vuodelta 1979. Jännitysdraaman muotoon puettu kertomus kuvaa Etelä-Afrikan apartheid-politiikkaa ja sen ihmisoikeusrikoksia. Tarina ajoittuu vuoden 1976 Soweton rotumellakoiden aikoihin. Elokuvan "Valkoinen kuiva kausi" (1989) käsikirjoitus pohjautuu romaaniin.


title: Valkoinen, kuiva kausi

text: Teoksen on suomentanut Seppo Loponen, ja suomennoksen on julkaissut vuonna 1981 WSOY.


title: Valkoinen, kuiva kausi

text: Teos on saanut Prix Medicis -palkinnon.


title: Valkoinen, kuiva kausi

text: Valkoisten asuma-alueella asuva valkoinen opettaja Ben Du Toit alkaa tutkia kotiseutunsa poliisin toimia, kun hänen musta puutarhurinsa ja tämän poika katoavat poliisin käsiin. Du Toit joutuu kasvotusten julman totuuden kanssa toimiessaan sankarillisesti julmaa järjestelmää vastaan. Kirjassa pohditaan Etelä-Afrikan menneisyyttä, väkivallan moraalista oikeutusta yhteiskunnassa ja yksilön mahdollisuutta toimia apartheidia vastaan sekä kuvataan rajoja ylittävää rakkautta..


title: ΜFluids@Home

text: μFluids@Home on projekti, jossa pyritään ratkomaan mikrogravitaation ongelmia. Hanke on aloitettu Purduen yliopistossa Indianassa.


title: ΜFluids@Home

text: Projekti pyrkii löytämään parempia metodeja "Liquid rocket propellants" -ongelmaan mikropainovoimassa. Projekti pyrkii myös integroimaan kaksipaikkaisen mikroelektronisen systeemin pintajännityksen.


title: Liekkipääkardinaali

text: Liekkipääkardinaali ("Paroaria coronata") on Etelä-Amerikassa ja Havaijilla tavattava varpuslintu. Suomenkielisestä nimestään huolimatta laji kuuluu tangarojen eikä kardinaalien heimoon.


title: Liekkipääkardinaali

text: Liekkipääkardinaali on kooltaan noin 19 cm. Lajin sukupuolet muistuttavat toisiaan ulkonäöltään. Lajin selkä ja siivet ovat väritykseltään tumman harmaat. Päälaen töyhtö, naama ja kurkku ovat väriltään kirkkaan punaiset. Nokka on valkoinen. Linnun vatsa ja niska ovat valkoiset. Nuori liekkipääkardinaali on päästään ja nokastaan ruskea.


title: Liekkipääkardinaali

text: Liekkipääkardinaalia tavataan Etelä-Amerikassa Bolivian itäosissa, Brasilian kaakkoisosissa, Paraguayssa, Uruguayssa sekä Argentiinassa. Havaijille laji siirrettiin vuoden 1930 tienoilla ja siellä sitä esiintyy Oahun, Kauain, Lanain, Mauin ja Molokain saarilla. Liekkipääkardinaalin elinympäristöä ovat puoliavoimet ympäristöt, joissa kasvaa pensaikkoa ja jotka sijaitsevat usein vesistöjen läheisyydessä. Havaijilla lajia tavataan erityisesti puistoissa, ruohikoissa ja kuivissa tiheiköissä.


title: Liekkipääkardinaali

text: Liekkipääkardinaalin ravinto koostuu pääasiassa siemenistä. Lisäksi lintu syö hedelmiä ja hyönteisiä. Ravintoaan laji etsii pareittain tai parvissa maasta ja pensaikosta.


title: Liekkipääkardinaali

text: Pesimäajan ulkopuolella liekkipääkardinaalit muodostavat suuria parvia. Lajin pesimäaika kestää lokakuusta marraskuulle. Laji on yksiavioinen. Koiras rakentaa kuppimaisen pesän tikuista, ruohoista, sammalista ja höyhenistä. Koiras voi rakentaa pesiä useaan paikkaan ja naaras valitsee mihin pesään munii. Naaras munii kahdesta neljään valkoista munaa, joissa on oliivinruskeita tai harmaita pilkkuja ja viiruja.


title: Kolme kruunua

text: Kolme kruunua () on Ruotsin heraldinen kansallissymboli. Ennen kolmea kruunua Folkunga-suvun kuninkaat käyttivät Ruotsin valtakunnansymbolina Folkungalejonet-vaakunaa.


title: Kolme kruunua

text: 1980-luvulla tehdystä ranskalaisesta tutkimuksesta käy ilmi, että Maunu Eerikinpoika käytti kolmea kruunua Ruotsin vaakunana ja symbolina 1330-luvulta lähtien. Avignonissa sijaitsevassa paavin palatsissa on friisi, jossa esiintyy kolme kruunua -vaakuna. Friisissä on lukuisten ristiretken suunnittelemiseen osallistuneiden kardinaalien ja valtioiden vaakunoita. Kolmen kruunun vaakuna osoittaa Ruotsin olleen edustettuna kokouksessa, joka voidaan ajoittaa vuoteen 1336.


title: Kolme kruunua

text: Aiemmin uskottiin, että vaakunaa olisi käytetty ensimmäisen kerran vakituisena valtionsymbolina omassa vaakunakilvessään Albrekt Mecklenburgilaisen sinetissä vuonna 1364. Kuitenkin jo aiemmin, 1350-luvulla, kolme kruunua esiintyi ringissä kolikoissa.


title: Kolme kruunua

text: Ruotsin kolme kruunua -symboli saattaa olla peräisin sinetistä, jota Maunu Eerikinpojan isänisä Maunu Ladonlukko käytti 1200-luvun loppupuoliskolla. Tämän sinetin kääntöpuolta, Folkunga-suvun leijonaa, kehystää nimittäin kolme kruunua ympyrän muodossa, aivan kuten 1350-luvun kolikoissakin. Tarkalleen ottaen kolme kruunua ei kuitenkaan tässä sinetissä ole vielä vaakuna, vaan ainoastaan koriste Folkunga-vaakunan ympärillä. Näiden kolmen kruunun merkitystä ei tiedetä, mutta kruunut saattoivat vain symboloida kuninkaallista valtaa.


title: Kolme kruunua

text: Kuningas Maunun vanhempi veli Valdemar käytti kuninkaana ollessaan vaakunaa, jossa oli kolme kruunattua leopardia allekkain. Kun hän menetti kruununsa nuoremmalle veljelleen vuonna 1275, hän poisti myös leopardeiltaan kruunut. Teko osoitti kruunujen olevan osa kuninkaallista arvokkuutta. Valdemar käytti äitinsä Eerikin suvun vaakunaa, kun taas Maunu käytti isänsä Bjälbo-suvun vaakunaa. Maunun voidaan tulkita ”poimineen” veljensä jälkeen jättämät kruunut, kun Maunu kruunasi ainokaisen leijonansa ja ympäröi sen kolmella kruunulla.


title: Kolme kruunua

text: Kuningas Maunu Eerikinpoika astui valtaan 1330-luvulla oltuaan pitkään holhouksenalaisena. Hänen isänsä Eerik Maununpoika kuoli Nyköpingin pidoissa. Eerikin kronikan mukaan kuningas Birger Maununpoika vangitsi veljensä Eerikin ja Valdemarin Nyköpingin linnan vankityrmään, missä he kokivat tuskallisen nälkäkuoleman. Birger Maununpoika häädettiin maasta näiden murhien jälkeen. Maunu Eerikinpojasta tuli Norjan kuningas jo lapsena. Hän oli Norjan kruunun ainoa perijä, koska hänen äitinsä Ingeborg ei naisena voinut nousta hallitsijaksi. Maunu Eerikinpojan onnistui hankkia Skåne 1330-luvulla, sillä Tanskalla oli tuolloin taloudellisia vaikeuksia ja se joutui panttaamaan Skånen. Hän alkoi kutsua itseään kirjeissä ja asiakirjoissa ”Ruotsin, Norjan ja Skånen kuninkaaksi”.


title: Kolme kruunua

text: Kolmen kruunun symboli onkin saattanut saada alkunsa juuri Maunu Eerikinpojan hallitsija-aikana, sillä kolmen kruunun voidaan tulkita symboloivan kolmea valtakuntaa. Sen lisäksi sekä kirkko että kansa pitivät kolmilukua pyhänä ja hyvänä lukuna. Kolmilukua käytettiin jo tuolloin heraldiikassa. Toisaalta on mahdollista, ettei kolmiluvulla ollut mitään erityistä merkitystä ja että kolme kruunua ei symboloinut kolmea valtakuntaa. Itämaan tietäjien tunnuksena etenkin Keski-Euroopassa käytettiin keskiajalla kolmea kuninkaan kruunua, josta se voitiin kopioida Ruotsin vaakunaksi. Onhan Ruotsin lipunkin tausta kristillinen (risti).


title: Kolme kruunua

text: Vaakunan ulkonäkö on saattanut vaikuttaa siihen, että se hyväksyttiin Ruotsin kuningaskunnan symboliksi ja että sitä alettiin pitää Ruotsin valtakunnan vaakunana. Kolme kruunua oli yksinkertainen ja helposti ymmärrettävä vaakuna, ja se oli myös helppo muistaa ja jäljentää. Kolme kruunua loi keskiajalla myönteisiä mielikuvia kolmesta pyhästä miehestä, itämaan tietäjistä, joiden Kölnissä olevista pyhäinjäännöksistä oli tullut tärkeä pyhiinvaelluskohde hurskaille pohjoismaalaisille. Kölnin kaupungin vaakunassa on yhä nykyäänkin kolme kruunua.


title: Kolme kruunua

text: Albrekt Mecklenburgilainen oli ensimmäinen kuningas, joka käytti kolmea kruunua kuninkaallisessa sinetissään. Näin vaakunasta tuli valtakunnan tärkein symboli. Samanaikaisesti hän kuitenkin säilytti Ruotsin valtaistuinta hallitsevassa Bjälbo-suvussa kulkeneen vanhemman vaakunan kruunupäisine leijonineen. Ruotsilla on vielä nykyäänkin kaksi rinnakkaista valtakunnan vaakunaa.


title: Kolme kruunua

text: Albrekt Mecklenburgilaisen jälkeen kolmen kruunun vaakunaa kuninkaallisena vaakunanaan käyttivät myös Margareeta I ja muut Kalmarin unionin aikaiset hallitsijat.


title: Kolme kruunua

text: Kuningas Kaarle Knuutinpoika Bonde loi valtakunnan vaakunan vuonna 1449 menetettyään asemansa Norjan hallitsijana. Vaakunassa kolme kruunua ja Bjälbo-suvun vaakuna yhdistyvät. Ensimmäisessä kuninkaan vaakunassaan ruotsalais-norjalaisena kuninkaana hän yhdisti Ruotsin kolme kruunua ja Norjan leijonan, mutta jätti Bjälbo-suvun kuninkaan vaakunan kokonaan pois.


title: Kolme kruunua

text: Tanskan kuninkaat säilyttivät kolmen kruunun vaakunan vielä senkin jälkeen, kun Ruotsi oli Kustaa Vaasan aikana lopullisesti eronnut unionista. Vaakunasta tulikin yksi niistä monista kiistakysymyksistä, jotka johtivat Pohjoismaiden seitsenvuotiseen sotaan 1560-luvulla. Tanskan vaakunassa on yhä tänäkin päivänä kolme kruunua, mutta ne nähdään lähinnä historiallisena symbolina keskiaikaiselle unionille.


title: Kolme kruunua

text: Uusi asetus vuoden 1982 laissa koskien Ruotsin valtakunnan vaakunaa oli, että kolme kruunua voidaan pitää viittauksena valtakunnan vaakunaan myös "ilman" vaakunakilpeä. Niinpä symboli on lailla suojattu, eikä sitä saa käyttää muuna, esimerkiksi yrityksen symbolina ilman lupaa. Laki on voimassa ainakin Ruotsissa, mutta sitä voidaan mahdollisesti soveltaa myös kansainvälisesti.


title: Kolme kruunua

text: Symbolin voi nähdä myös vuonna 1923 valmistuneen Tukholman kaupungintalon tornin huipulla.


title: Kolme kruunua

text: Joitakin poikkeuksia vuoden 1980 paikkeilla lukuun ottamatta symbolia on käytetty vuodesta 1938 lähtien Ruotsin mies- ja naisjääkiekkomaajoukkueen pelipaidoissa. Myös Ruotsin yleisurheilumaajoukkue käyttää symbolia kilpapaidoissaan. Miesten kelkkajääkiekon maajoukkue sitä vastoin käyttää muunnosta "Kolme kimalaista".


title: Integroitu markkinointiviestintä

text:
Integroitu markkinointiviestintä eli IMC () on yrityksen toimintatapa, jossa se huolellisesti yhdenmukaistaa ja koordinoi kaikkea viestintäänsä eri kanavissa, jotta siitä ja sen tuottamista hyödykkeistä (tuotteista tai palveluista) syntyisi asiakaskunnassa ja muissa sidosryhmissä mahdollisimman selvä, yhtenäinen ja mieleenjäävä kuva.
Integroitu markkinointiviestintä on strateginen liiketoimintaprosessi, jonka avulla suunnitellaan, kehitetään, toteutetaan ja arvioidaan koordinoitavissa olevaa, mitattavaa ja puhuttelevaa brändikommunikaatiota lyhyellä ja pitkällä aikavälillä kuluttajien, asiakkaiden, potentiaalisten asiakkaiden ja muiden määriteltyjen ja relevanttien sisäisten ja ulkoisten sidosryhmien näkökulmasta.


title: Integroitu markkinointiviestintä

text: Integraatioajattelu pitää sisällään organisaation kokonaisuudessaan, mutta se korostaa markkinoinnin, myynnin ja viestinnän rooleja -ja niiden yhteispeliä. Integraatiossa on kahdeksan ulottuvuutta. Integraatiota voidaan soveltaa käytäntöön myös taktisissa operaatioissa, vaikka se määritelmänsä mukaisesti korostaa strategisen markkinoinnin roolia.


title: Ville Vahtola

text: Ville Vahtola (s. 8. maaliskuuta 1982 Vantaa) on suomalainen uimahyppääjä. Hän edusti Suomea MM- ja EM-tasolla ja sijoittui vuoden 2011 EM-kilpailuissa kolmen metrin ponnahduslautahypyissä 12:nneksi. Hän on saavuttanut useita Pohjoismaiden ja Suomen mestaruuksia. Vahtola kilpaili myös pariuimahypyissä ja sijoittui Joona Puhakan kanssa vuoden 2006 EM-kisoissa kolmen metrin parihypyissä viidenneksi.


title: Ville Vahtola

text: Kesäkuussa 2012 Vahtola ilmoitti lopettavansa uimahyppääjän uransa.


title: Mikaela Soratie

text: Mikaela Soratie (s. 22. marraskuuta 1982 Helsinki) on suomalainen kouluratsastaja. Hän on edustanut Suomea nuorten hevosten MM-kilpailuissa orilla Royale De Topaz. Hän on saavuttanut useita PM- ja SM-mitaleja. Soratie on saavuttanut myös voittoja ja sijoituksia kansainvälisistä kilpailuista.


title: Vernon Duke

text: Vernon Duke (10. lokakuuta 1903 – 16. tammikuuta 1969), alun perin Vladimir Aleksandrovitš Dukelski (), oli venäläissyntyinen säveltäjä, joka vietti suurimman osan elämästään Yhdysvalloissa. Hänen tunnetuimpia kappaleitaan ovat ”April in Paris”, ”Autumn in New York”, ”I Can't Get Started” ja ”Taking a Chance on Love”.


title: Vernon Duke

text: Duke julkaisi klassisen musiikin teoksensa syntymänimellään (amerikkalaisittain translitteroituna "Vladimir Dukelsky"), mutta populaarimusiikin puolella hän käytti George Gershwinin ehdottamaa taiteilijanimeä Vernon Duke. Vuonna 1939 hän muutti nimensä virallisesti Vernon Dukeksi ja lopetti vanhan nimensä käyttämisen kokonaan vuonna 1955.


title: Vernon Duke

text: Vladimir Dukelski syntyi nykyisen Valko-Venäjän valtion alueella sijaitsevassa Parafjanovon kylässä Venäjän keisarikunnassa, äidin ollessa matkalla Pihkovaan. Hänen isänsä oli rakennusinsinööri, ja perhe kuului Venäjän aatelistoon. Lapsuutensa Vladimir vietti Kiovassa. Hän osoittautui musiikillisesti lahjakkaaksi jo lapsena ja kirjoitti kahdeksanvuotiaana ensimmäisen balettinsa. 11-vuotiaana hänet hyväksyttiin Kiovan konservatorioon opiskelemaan nimekkäiden opettajien johdolla. Säveltämistä hänelle opetti Reinhold Glière, pianonsoittoa Marian Dombrovski ja musiikin teoriaa Boleslav Javorski. Konservatoriossa opiskeli samaan aikaan muun muassa Vladimir Horowitz.


title: Vernon Duke

text: Vuonna 1919 Venäjän sisällissodan aiheuttamat levottomuudet pakottivat Dukelskin perheen, kuten monet muutkin aateliset, lähtemään Venäjältä. He asuivat puolitoista vuotta Konstantinopolissa, missä Vladimir työskenteli soittamalla pianoa kahviloissa.


title: Vernon Duke

text: Dukelski muutti vuonna 1921 Yhdysvaltoihin, New Yorkiin, missä hänen sävellyksensä alkoivat ensimmäistä kertaa saada huomiota osakseen. Erään modernistisen sävellyksensä esityksessä hän tapasi amerikanjuutalaisen säveltäjän George Gershwinin, josta tuli 19-vuotiaan Dukelskin läheinen ystävä ja neuvonantaja. Hän etsi Dukelskille työtä sovittajana ja kannusti tätä säveltämään amerikkalaistyylistä populaarimusiikkia. Dukelski julkaisi ensimmäiset jazzsävellyksensä nimellä Ivan Ivin ja myöhemmin nimellä Alan Lane. Pysyväksi taiteilijanimeksi populaarimusiikin julkaisuissa tuli lopulta Gershwin ehdottama Vernon Duke. Klassisen musiikin sävellyksissään Dukelski kuitenkin jatkoi syntymänimensä käyttämistä.


title: Vernon Duke

text: Vuonna 1924 Dukelski muutti Pariisiin ja ystävystyi siellä venäläisen säveltäjän Sergei Prokofjevin kanssa. Hän tutustui myös muihin Pariisin taidemaailman suuriin nimiin, kuten Pablo Picassoon, Jean Cocteau’hon, George Balanchineen ja Coco Chaneliin. Heinäkuussa 1929 säveltäjä jätti Pariisin ja muutti pysyvästi takaisin New Yorkiin.


title: Vernon Duke

text: Vuonna 1936 Dukelskille myönnettiin Yhdysvaltojen kansalaisuus, ja vuonna 1939 hän vaihtoi virallisesti nimensä Vernon Dukeksi. Hän kuitenkin käytti alkuperäistä nimeään taidemusiikkisävellyksissään vuoteen 1955 asti. Toisen maailmansodan aikana Duke palveli Yhdysvaltain rannikkovartiostossa. Hänen suosionsa alkoi vähetä 1940-luvulla, ja vuonna 1946 säveltäjä päätti muuttaa takaisin Pariisiin. Hän asui siellä kaksi vuotta ja sävelsi edelleen sekä klassista että populaarimusiikkia, nyt ranskaksi sanoitettuna.


title: Vernon Duke

text: Palattuaan takaisin Yhdysvaltoihin vuonna 1948 Duke asui ensin vähän aikaa New Yorkissa, kunnes muutti Kaliforniaan. Hän osallistui Broadway-projekteihin, kuten Bette Davisin tähdittämään "Two’s Company" -näytelmään, joka kamppaili vaikeuksien kanssa koko tuotannon ajan.


title: Vernon Duke

text: Vuonna 1955 Duke lopetti kokonaan alkuperäisen nimensä käyttämisen ja julkaisi lopun tuotantonsa Vernon Duken nimellä. Vuonna 1957 hän meni naimisiin laulaja Kay McCrackenin kanssa.


title: Vernon Duke

text: Vernon Duke kuoli keuhkosyöpäleikkauksessa Santa Monicassa 16. tammikuuta 1969.


title: Vernon Duke

text: 1920-luvulla Pariisissa Duke alkoi kirjoittaa musiikkia lontoolaisiin teatterinäytöksiin. Ensimmäisenä suurena teatteriprojektinaan hän sävelsi puolet kappaleista West End -musikaaliin "Yvonne" vuonna 1926. Kaksi vuotta myöhemmin hän sävelsi musiikin Edgar Wallacen kirjaan perustuvaan näytelmään "The Yellow Mask".


title: Vernon Duke

text: Palattuaan takaisin New Yorkiin vuonna 1929 Duke sävelsi musiikkia Broadway-näytelmiin. Hänen ensimmäinen Broadway-musikaalinsa oli vuonna 1930 ensi-iltansa saanut "Garrick Gaieties", jonka sanoittivat E. Y. Harburg ja George Gershwinin veli Ira Gershwin. Harburg, Gershwin ja Duke kirjoittivat musikaaliin kappaleen ”I Am Human After All”, ja Duke teki Harburgin kanssa vielä lisämateriaalia kiertueelle, jolla musikaalia esitettiin Broadwayn jälkeen. Samana vuonna Duken säveltämä ja Howard Dietzin sanoittama ”Talkative Toes” otettiin mukaan Dietzin ja Arthur Schwartzin musikaaliin "Three’s a Crowd".


title: Vernon Duke

text: Duken ensimmäinen populaarimusiikin menestyskappale oli Harburgin sanoittama ”April in Paris” vuoden 1932 musikaalista "Walk a Little Faster". Näytelmä oli ensimmäinen Duken yksin säveltämä Broadway-tuotanto. ”April in Paris” lisättiin ohjelmistoon Bostonissa esitettyjen harjoitusten aikana, ja se sai ylistystä sikäläisiltä kriitikoilta mutta ei saavuttanut samanlaista menestystä New Yorkissa. Syynä saattoi olla näyttelijä Evelyn Hoeyn sairastama kurkunpäätulehdus, joka heikensi esitystä. Kappale nousi suosioon vasta näytelmän esitysten loputtua, kun blueslaulaja Marian Chase otti ensiksi sen ohjelmistoonsa ja myöhemmin Freddy Martinin ja Henry Kingin levytykset nousivat singlelistoille. Myöhemmin kappaleesta on tullut jazzstandardi, jota ovat esittäneet muun muassa Thelonious Monk, Charlie Parker ja Count Basie.


title: Vernon Duke

text: Vuonna 1934 Duke ja Harburg tekivät kappaleet ”What Is There to Say” ja ”I Like the Likes of You” musikaaliin "Ziegfeld Follies of 1934". Temperamenttiset miehet kuitenkin riitautuivat musikaalin kirjoittamisen yhteydessä, ja ”I Like the Likes of You” jäi heidän viimeiseksi yhteiseksi kappaleekseen. Duke sanoitti itse kappaleen ”Autumn in New York”, joka esitettiin joulukuussa 1934 "Thumbs Up" -revyyn päätösnumerona. Kappale syntyi, kun Duke asui Connecticutissa ja alkoi tuntea kaipuuta vauhdikkaaseen New Yorkiin. Siitä tuli hitti 13 vuotta myöhemmin Frank Sinatran esittämänä.


title: Vernon Duke

text: Duken ja Harburgin tiet erosivat, kun Broadway-tuottajat määräsivät miehet työskentelemään kahteen eri musikaaliin. Duke sai aisaparikseen sanoittaja Ira Gershwinin, joka oli vapaa veljensä Georgen viimeistellessä "Porgy ja Bess" -musikaalia. Miehet kirjoittivat musiikin "Ziegfeld Follies of 1936" -näytelmään, jossa pikemmin näyttelijänä kuin laulajana tunnettu Bob Hope esitti kappaleen ”I Can’t Get Started”. Tästä kappaleesta tuli seuraavana vuonna hitti, kun trumpetisti Bunny Berigan levytti sen. Nauhoitus valittiin vuonna 1975 Grammy Hall of Famen historiallisten äänilevyjen kokoelmaan. Beriganin nauhoituksen ansiosta siitä tuli erityisen suosittu trumpetistien keskuudessa.


title: Vernon Duke

text: Vuonna 1938 Duke sävelsi rannikkovartiostolle revyyesityksen "Tars and Spars", jossa esiintyi tuolloin vielä tuntematon Sid Caesar.


title: Vernon Duke

text: Duken kaupallisesti menestynein Broadway-näytelmä oli mustien näyttelijöiden esittämä "Cabin in the Sky", joka sai ensi-iltansa vuonna 1940. Duken "Ballets russes" -ryhmästä ennestään tuntema George Balanchine teki näytelmään koreografian ja ohjasi sen. Sanoituksista vastasi nuori John La Touche. Näytelmän suosituin kappale oli Ethel Watersin laulama ”Taking a Chance on Love”.


title: Vernon Duke

text: Duke jatkoi musiikin kirjoittamista rannikkovartiostossa ja sävelsi muun muassa Eddie Cantorin ainoan Broadway-esiintymisen "Banjo Eyes" (1941) sekä pahasti epäonnistuneen näytelmän "The Lady Comes Across" (1942). Teatterimusikaali "Dancing in the Streets" sai ensi-iltansa vuonna 1943.


title: Vernon Duke

text: Kun George Gershwin kuoli kesällä 1937 kesken "Goldwyn Follies" -elokuvan musiikin sävellystyön, Ira Gershwin suositteli Dukea elokuvamoguli Samuel Goldwynille, joka palkkasi Duken viimeistelemään elokuvan musiikin. Goldwyn sanoi Dukelle, ettei elokuva-alalla saisi pysyvää jalansijaa, jollei tee työtä hänelle, ja "Goldwyn Folliesista" tulikin Duken läpimurto elokuvamusiikkimaailmassa. Duke sanoitti kolme Gershwinin valmiiksi saamaa kappaletta ja sävelsi elokuvaan kaksi balettinumeroa: ”Water Nymph” mukaili Gershwinin tyyliä, ja ”Romeo and Juliet” perustui William Shakespearen "Romeo ja Julia" -näytelmään. Sen musiikki esitti taistelua kahden veronalaisperheen – jousisoittimien kuvaamien Capuletien ja puhallinsoittimien kuvaamien Montagueiden – välillä.


title: Vernon Duke

text: Metro-Goldwyn-Mayer tuotti Duken "Cabin in the Sky" -näytelmästä vuonna 1943 samannimisen elokuvaversion, joka on suomennettu nimellä "Tupa taivaassa". Duke itse oli silloin rannikkovartioston palveluksessa, joten E. Y. Harburgin ja säveltäjä Harold Arlenin tehtäväksi jäi kirjoittaa lisämateriaalia elokuvaan. Myöhemmin Duke on sanonut, että olisi ollut valmis säveltämään elokuvaan mutta Harburg keinotteli MGM-suhteidensa avulla työn itselleen.


title: Vernon Duke

text: Kesällä 1923 Dukelski sävelsi pianisti Arthur Rubinsteinin pyynnöstä konserton C-duurissa pianolle ja orkesterille. Rubinstein piti kahdelle pianolle kirjoitetusta alkuperäisversiosta ja halusi esittää sen konsertissa, mutta Dukelski ei koskaan tehnyt orkesterisovitusta valmiiksi eikä konserttoa esitetty hänen elinaikanaan. Yhdysvaltalainen säveltäjä ja kapellimestari Scott Dunn sovitti teoksen orkesterille vuonna 1998, ja konsertto sai lopulta ensiesityksensä Carnegie Hallissa New Yorkissa tammikuussa 1999.


title: Vernon Duke

text: Vuonna 1924 Dukelski palkattiin kirjoittamaan musiikki Sergei Djagilevin "Ballets russes" -ryhmän oopperaan "Zephyre et Flora". Ooppera valmistui seuraavana vuonna; siihen kirjoitti koreografian Léonide Massine ja lavastuksesta ja puvustosta vastasi Georges Braque. Dukelski sai myönteisiä arvosteluja, ja lehdistö kuvaili häntä Igor Stravinskyn seuraajaksi ja venäläisen musiikin ”uuden suunnan” edustajaksi.


title: Vernon Duke

text: Dukelski sävelsi kolme sinfoniaa. Sinfonia nro 1 F-duurissa sai ensiesityksensä 14. kesäkuuta 1928 Serge Koussevitzkyn johtaman Bostonin sinfoniaorkesterin soittamana. Koussevitzky johti Bostonin sinfoniaorkesteria myös Dukelskin toisen sinfonian ensiesityksessä vuonna 1930. Kolmannelle, vuonna 1947 valmistuneelle sinfonialleen Dukelski ei löytänyt esittäjää.


title: Vernon Duke

text: Dukelskin baletti "Jardin public", joka perustui André Giden kirjoittamaan tarinaan, esitettiin vuonna 1934. Vuonna 1938 saivat ensi-iltansa Koussevitzkyn ja Bostonin sinfoniaorkesterin esittämä "Dédicaces"-konsertto sekä oratorio "The End of St. Petersburg", jota esittivät New Yorkin Schola cantorum sekä New Yorkin filharmonikot.


title: Vernon Duke

text: Dukelskin myöhempiä sävellyksiä ovat muun muassa 1943 ensiesityksensä saanut viulukonsertto, pianoteokset "Souvenir de Venice" (1955) ja "Serenade to San Francisco" (1956), jousikvartetto vuodelta 1956 sekä viulusonaatti vuodelta 1960. Hänen viimeiseksi suureksi teoksekseen jäi vuonna 1966 valmistunut "Anima Eroica (Ode to St. Brigitte)".


title: Vernon Duke

text: Duke julkaisi 1950- ja 1960-luvulla myös kirjallista tuotantoa. Hänen omaelämäkertansa "Passport to Paris" ilmestyi vuonna 1955. Vuonna 1962 hän julkaisi runokokoelman "Epistles", ja vuonna 1963 musiikkiaiheisen kirjan "Listen Here! A Critical Essay on Music Deprecation".


title: Vernon Duke

text: Kriitikot eivät aina osanneet arvostaa sitä, että Dukella oli kaksi erillistä musiikillista persoonaa, vaan luonnehtivat säveltäjää ”januskasvoiseksi” tai ”musiikin Jekylliksi ja Hydeksi”. Dukea itseään tämä sekä huvitti että ärsytti, ja hän onkin sanonut kriitikkojen pitäneen kahden musiikkityylin säveltämistä kahdella eri nimellä jotenkin hirviömäisenä ja luonnottomana. Duke piti kaksi musiikillista puoltaan huolellisesti erillään: hänen taidemusiikkiteoksissaan ei ole kuultavissa jazzvivahteita, eikä hän käyttänyt musikaaliteoksissa sinfonisia elementtejä. Duke itse on sanonut, että tämä piirre erotti hänet muista säveltäjistä kuten Gershwinistä, Kurt Weillista ja Leonard Bernsteinista, joiden musiikillinen kädenjälki oli tunnistettavissa tyylilajista riippumatta.


title: Vernon Duke

text: Säveltäjä ja kapellimestari Nicolas Slonimskyn mukaan Duken pääasiallinen merkitys säveltäjänä oli ”vakavan musiikin” puolella. Vaikka Duke menestyi molemmilla osa-alueilla, taloudellisesti hänen Broadway- ja elokuvasävellyksensä olivat paljon tuottoisampia. Hän käytti Duke-nimellä ansaitsemiaan varoja osin toisen musiikillisen puolensa rahoittamiseen – esimerkiksi "The End of St. Petersburgin" ensiesitystä varten hän maksoi itse New Yorkin filharmonikoille esityksestä ja kolmesta harjoituskerrasta.


title: Vernon Duke

text: Duke myös perusti ja toimi johtajana Society for Forgotten Music -seurassa, jonka tarkoituksena oli herättää uudelleen kiinnostusta unohdettujen klassisten säveltäjien teoksia kohtaan. Duke sai idean vuonna 1947, kun hän ei löytänyt esittäjää omalle kolmannelle sinfonialleen. Seuran julkaisuihin kuuluu muun muassa Felix Mendelssohnin 14-vuotiaana säveltämä kvartetto, Ernest Chaussonin instrumentaalisävellyksiä sekä kuuluisampien sukulaistensa varjoon jääneiden säveltäjien Franz Xaver Wolfgang Mozartin ja Michael Haydnin teoksia.


title: Vernon Duke

text: Tässä ovat teatterinäytelmät, joihin Duke sävelsi vähintään yhden kappaleen.


title: Annimari Korte

text: Annimari Katriina Korte (s. 8. huhtikuuta 1988 Kirkkonummi) on suomalainen pika-aitajuoksija ja urheilutoimittaja. Hän on edustanut Suomea alle 18-vuotiaiden MM-kisoissa vuonna 2005, alle 20-vuotiaiden MM-kisoissa vuonna 2006, alle 20-vuotiaiden EM-kisoissa vuonna 2007 ja alle 23-vuotiaiden EM-kisoissa 2009. Lisäksi Korte on saavuttanut Kalevan kisoissa hopeaa vuonna 2018 ja pronssia vuonna 2007. Kortteen ennätyksiä ovat 60 metrin aidoissa 8,36 ja 100 metrin aidoissa vuonna 2018 juostu 13,14, joka alitti myös EM-kilpailujen tulosrajan. Hänen seurojaan ovat Suomessa HIFK ja Espanjassa, jossa hän asuu, FC Barcelona.


title: Team Trinity

text: Team Trinity on suomalainen kilpa-aerobicjoukkue. Joukkueeseen kuuluu kolme jäsentä: Jenni Vähämaa, Laura Andersén ja Aino Rouhiainen. Joukkue on edustanut Suomea EM-tasolla ja saavuttanut useita suomenmestaruusmitaleja.


title: Harri Kyllönen

text: Harri Kyllönen (s. 9. maaliskuuta 1988 Espoo) on suomalainen uransa lopettanut kumparelaskija. Hän on edustanut Suomea Maailman Cup (MC) -tasolla. Kyllönen on ollut Maailmancupeissa 13. 2009, 12. 2008, 12. 2007 ja 15. 2006.


title: Jouni Viitanen

text: Jouni Viitanen (s. 2. marraskuuta 1982 Mänttä) on suomalainen kilpa-aerobikkaaja. Hän on kaksinkertainen maailmanmestari, ensimmäisen kerran 2007 ja toisen kerran 2009. Hänellä on myös lukuisia muita arvokisamitaleja muun muassa kolme EM-kultaa, MM-pronssia 2006 ja MM-hopeaa 2005.


title: Jouni Viitanen

text: Kilpailu-uransa lisäksi Viitanen on toiminut laajasti valmennus, media ja asiantuntijatehtävissä. Hän on perustanut Polte nimisen kuntosalin Tampereelle, joka on Euroopan suurin toiminnallinen kuntosali. Viitanen on kouluttanut liikunta-alan ammattilaisia erilaisissa sertifiointikoulutuksissa, osallistunut yritysten hyvinvointivalmennusten ja tyhy-toiminnan suunnitteluun ja toteuttamiseen. Lisäksi hän toimii Revolution Training Oy:n Teamin toteuttavana vastuuvalmentaja ja valmentaa tässä toimessa ammattijääkiekkoilijoita. Hänen valmennuksessaan ovat olleet muun muassa viisi 2017 vuoden NHL varausta, NHL, KHL ja AHL pelaajia.


title: Jouni Viitanen

text: Jouni Viitanen on naimisissa Niina Viitasen kanssa ja heillä on yksi lapsi.


title: Nialamidi

text: Nialamidi on nikotiinihapon johdos. Se on eräs kaikkein ensimmäisiä markkinoille tulleita masennuslääkkeitä eli antidepressantteja. Nialamidi kuuluu monoamiinioksidaasin estäjiin eli MAO:n inhibiittoreihin. Tyypiltään se on epäselektiivinen. Nialamidin edeltäjä oli iproniatsidi, "Marsilid". Marsilid tuli käyttöön noin vuonna 1958.


title: Nialamidi

text: Vuoden 1977 aikoihin oli nialamidi ainoana oman ryhmänsä (MAOI) edustajana vakiintuneessa hoitokäytössä Suomessa. Lääkkeellä tunnettiin voimakas stimulanttinen vaikutus yhdessä aloitekykyä kohottavan ohella. Varsinaisen antidepressanttisen vaikutuksen todettiin olevan vain lievän tasoista. Anksiolyyttis-sedatiivista hoitotehoa ei nialamidilla ole havaittu esiintyvän.


title: Nialamidi

text: Suomessa tätä lääkeainetta myytiin lääkeyhtiö Pfizerin valmisteena, myyntinimellä "Niamid". Lääkevalmisteet olivat suun kautta nautittavia tabletteja, joidenka vahvuudet vaikuttavan aineen suhteet olivat 25 ja 100 mg. Annostelumäärän terapeuttinen leveys liikkui nialamidin suhteen, välillä 75-300 mg/vrk.


title: Nialamidi

text: Lääkkeen käyttö muuhun hoitotarkoitukseen, kuin masentuneisuuden hoitoon oli kivun lievitys. Nialamidia käytettiin lisäämään kipulääkkeiden tehoa. Analgeettien tyyppi taikka spesifisyys ei ole lähdetiedoista selvinnyt.


title: Nialamidi

text: MAOI:n teho perustuu vapaiden monoamiinien määrän lisääntymiseen veressä ja kudoksissa. Niillä on suora kytkös mm. noradrenaliinin tasoon.


title: Nialamidi

text: Nialamidin sivuvaikutuksia ovat olleet: tuskaisuus, unettomuus, silmän mukautumiskyvyn (akkommodaatio) vaikeutuminen. Samanaikainen efedriini-lääkitys on ollut vasta-aiheista, johon liittyen hypertensiivisen kriisin mahdollisuus.


title: Nialamidi

text: Nialamidi on ollut käytöstä poistettuna vuosia Suomessa. Sillä on haitallisia verenpainetta kohottavia yhteisvaikutuksia tyramiinia sisältävien ruokien kanssa. Lisäksi nialamidi on saattanut aiheuttaa vakavia muutoksia maksan toiminnassa: myös hepatiittia ja maksavaurioita on nialamidilla tehtyihin hoitoihin liittyen todettu. Trisyklisten masennuslääkkeitten kanssa MAO-estäjiä ei saa käyttää koskaan samanaikaisesti, sillä siitä saattaisi seurata hengenvaarallinen yhteisreaktio, joka tunnetaan serotoniini-oireyhtymän nimellä. Nykyään nialamidin on korvannut moklobemidi.


title: Nialamidi

text: 25–50 mg, 3-4 kertaa vuorokaudessa: mikä tekisi vuosikausiannokseksi 75-200 mg/vrk. Myöhemmin käyttöön tulleet 100 mg tabletit: myöskin enimmäisannostus, mikä oli 300 mg/vrk.


title: Niklas Hollsten

text: Niklas Hollsten (s. 15. marraskuuta 1983 Kemiö) on suomalainen lumilautaileva vapaalaskija. Hän on edustanut Suomea vapaalaskussa jo useamman vuoden ja saavuttanut kultaa mm. 2010 Pohjoismaiden vapaalaskun mestaruuskisoissa (Freeride World Qualifier) ja 2009 Slovenian sekä Tšekin osakilpailuissa. 2010 Freeride World Qualifierin rankingissa Hollsten saavutti 3 sija. Hän on myös ainoa suomalainen mies, jokä on osallistunut Freeride World Tourissa. Hollstenilla on freestyle ja boardercross laskutausta, mutta kilpailee nykyään melkein pelkästään vapaalaskussa.


title: Laura Vihervä

text: Laura Vihervä (s. 28. huhtikuuta 1991 Valkeakoski) on suomalainen aerobikkaaja. Hän on edustanut Suomea EM- ja nuorten sekä naisten MM-tasolla. Aerobicin SM-kilpailuissa hän on saavuttanut yksilökilpailussa kultaa vuosina 2011, 2012, 2013, 2014, 2016, 2017 ja 2018 ja hopeaa vuosina 2009, 2010 ja 2015 sekä nuorten SM-kultaa vuosina 2006, 2007 ja 2008. Vihervä kilpailee myös joukkuesarjassa, josta hänellä myös on Suomen-mestaruuksia.


title: Laura Vihervä

text: Vihervä harrasti rytmistä voimistelua yhdeksän vuotta, jonka jälkeen laji vaihtui kilpa-aerobiciin. Vastuuvalmentajana Vihervällä on toiminut Tiina Koljander.


title: Laura Vihervä

text: Vihervä oli Vuoden Nuori Urheilija 2008 -äänestyksessä sijalla 5.


title: Nescafé

text: Nescafé on elintarvikevalmistaja Nestlén omistama kahvimerkki.


title: Nescafé

text: Nescafén tarina alkoi 1930-luvulla, kun Brasilian hallitus kysyi elintarvikevalmistaja Nestléltä, olisiko mahdollista valmistaa kahvia, johon tarvitsisi vain lisätä kuuma vesi. Nestlén kahvivastaava Max Morgenthaler ryhtyi tutkimaan asiaa ja keksi seitsemän vuoden laboratoriotutkimusten jälkeen, miten brasilialaisista kahvipavuista saatiin murukahvia. Nimi Nescafé, joka on Nestlén ja cafén yhdistelmä, julkistettiin Sveitsissä 1. huhtikuuta 1938.


title: Nescafé

text: Nescafé on Suomen selvästi suurin murukahvimerkki. Nescafén tuotevalikoimaan kuuluu tavallisten murukahvien lisäksi runsaasti espressopohjaisia erikoiskahveja. Nescafén markkinaosuus Suomessa kotiin ostetusta kahvista on 8% arvossa. Nescafé varusti ensimmäisenä kahvimerkkinä Suomessa tuotteensa ”luontaisesti runsaasti antioksidantteja” -merkinnällä. Kahvin on todistettu sisältävän jopa enemmän antioksidantteja kuin vihreän teen.


title: Rock with You

text: Rock with You on Michael Jacksonin toinen single, joka julkaistiin Off the Wall -albumilta vuonna 1979.


title: Off the Wall (kappale)

text: Off the Wall on Michael Jacksonin kolmas single, joka julkaistiin "Off the Wall" -albumilta vuonna 1980.


title: Off the Wall (kappale)

text: UK single


title: Off the Wall (kappale)

text: U.S. single


title: Juulia Savonlahti

text: Juulia Savonlahti (s. 23. elokuuta 1991 Espoo) on suomalainen kenttäratsastaja. Hän on edustanut Nuorten PM- ja Junior-EM-tasolla. Lisäksi hän on saavuttanut Junior-SM-kultaa 2007.


title: Jean Wik

text: Johan Erik (Jean) Wik (sukunimi esiintyy myös muodossa Wiik; 17. huhtikuuta 1804 Koivulahti – 13. syyskuuta 1876 Helsinki) oli suomalainen arkkitehti.


title: Jean Wik

text: Wik osallistui 1820-luvun lopulla Intendentinkonttorissa aloitettuun oppilaskoulutukseen ja hän oli ensimmäisiä Suomessa oppinsa saaneita arkkitehteja. Wik toimi sittemmin Uudenmaan läänin lääninarkkitehtina ja hän suunnitteli monia kirkkoja läänin alueelle.


title: Jean Wik

text: Taidemaalari Maria Wiik oli Jean Wikin tytär.


title: Ben (kappale)

text: Ben on Michael Jacksonin single vuoden 1972 albumilta "Ben". Kappaleen sävelsi Walter Scharf ja sanoitti Don Black. Se oli Jacksonin ensimmäinen listaykkönen sooloartistina. Kappale voitti parhaan kappaleen Golden Globe -palkinnon ja sai Oscar-ehdokkuuden vuoden 1972 samannimisestä elokuvasta, jossa sitä käytettiin tunnussävelenä.


title: Edinburghin linna

text: Edinburghin linna on korkealle kalliolle rakennettu linna Skotlannin pääkaupungin Edinburghin keskustassa. Nykyisen linnan vanhin rakennus on Pyhän Margaretin kappeli ("St Margaret’s Chapel"). Sen rakennutti 1100-luvulla David I äitinsä muistoksi. Paikalla on kuitenkin ollut asutusta jo huomattavasti aikaisemminkin.


title: Edinburghin linna

text: Linnan korkeimmalla kohdalla olevalla aukiolla, Crown Squarella, sijaitsee ritarisali ("The Great Hall"), missä on näytteillä paljon erilaisia aseita sekä kuninkaallinen palatsi ("Royal Palace"), jonka huoneet tehtiin Jaakko VI:n kunniaksi vuonna 1617.


title: Edinburghin linna

text: Linna toimi Skotlannin kuninkaanlinnana David I:n valtakaudelta aina 1600-luvun alkuun. Sittemmin se otettiin yksinomaan sotilaskäyttöön. Linnan historiallinen arvo ymmärrettiin 1800-luvulla, ja linnaa on pyritty ylläpitämään ja kunnostamaan siitä lähtien. Nykyään linna on Skotlannin suosituin maksullinen turistikohde. Sen ylläpidosta vastaa suurimmaksi osaksi Historic Scotland.Linnan edustalla olevalla aukiolla järjestetään elokuussa suuri sotilasmusiikkitapahtuma Edinburgh Military Tattoo.


title: Tre kronor

text: Tre kronor tarkoittaa seuraavia asioita:


title: Sävelhurmaa

text: Sävelhurmaa on suomalaisen Arvi Tikkalan albumi vuodelta 2010.


title: JaMarcus Russell

text: JaMarcus Russell (s. 9. lokakuuta 1985 Mobile, Alabama) on yhdysvaltalainen amerikkalaisen jalkapallon ammattilaispelaaja, jonka pelipaikka on pelinrakentaja. Russellin varasi NFL:ään vuoden 2007 NFL:n varaustilaisuuden ensimmäisellä varauksella Oakland Raiders. Ennen ammattilaiskentille siirtymistään hän pelasi yliopistojalkapalloa Louisianan osavaltionyliopiston joukkueessa.


title: JaMarcus Russell

text: Russell edusti Raidersia kolme kautta, kaudesta 2007 kauteen 2009. Hänellä oli seuran kanssa kuusivuotinen tulokassopimus, joka solmittiin syyskuussa 2007, mutta seura irtisanoi hänet toukokuussa 2010 hankittuaan uudeksi pelinrakentajakseen Jason Campbellin Washington Redskinsistä. Russellin palkka oli tuolloin koko sopimuskaudelta noin 61 miljoonaa dollaria (noin 51 miljoonaa euroa).


title: JaMarcus Russell

text: Irtisanomisensa jälkeen Russell ei saanut tarjousta yhdeltäkään seuralta, ja häntä pidetäänkin yhtenä epäonnistuneimmista varauksista NFL:n historiassa.


title: JaMarcus Russell

text: Russell kävi koulua Lillie B. Williamson High Schoolissa Mobilessa Alabaman osavaltiossa. Hän aloitti amerikkalaisen jalkapallon ja pelasi koko neljän high school -vuoden ajan päävalmentaja Bobby Parrishin valmennuksessa. Russell pelasi tilastollisesti parhaan kautensa viimeisenä opiskeluvuonnaan. Hän onnistui 219/372 heittoyrityksessä, jotka tuottivat yhteensä 3 332 heittojaardia ja 22 maaliin johtanutta heittoa. Lisäksi hän eteni juoksemalla 400 jaardia ja teki viisi juoksumaalia.


title: JaMarcus Russell

text: Amerikkalaisen jalkapallon lisäksi Russell pelasi opiskeluaikanaan myös koripalloa ja heitti keihästä. Hän esiintyi opiskeluaikoinaan myös ESPN-televisiokanavan "Outside the Lines" -ohjelman high school -urheilua käsitelleessä jaksossa.


title: JaMarcus Russell

text: Helmikuussa 2003 Russell kirjattiin Louisianan osavaltionyliopiston listoille. Hän pelasi yliopiston joukkueessa, LSU Tigersissa aloittavana pelinrakentajana. Russellin ensimmäisellä kaudella Tigers teki runkosarjan kaikkien aikojen parhaan tuloksen, 10 voittoa ja 1 tappio. Tigers pääsi näin ollen mukaan SEC-konferenssin mestaruusotteluun Georgian yliopistoa vastaan. Russell kuitenkin loukkasi ottelussa olkapäänsä ja Tigers hävisi.


title: JaMarcus Russell

text: Mestaruusottelun jälkeisessä Peach Bowlissa Miamin yliopistoa vastaan varamies Matt Flynn tuurasi Russellia, ja Tigers voitti ottelun lukemin 40–3.


title: JaMarcus Russell

text: Oakland Raiders varasi Russellin vuoden 2007 NFL:n varaustilaisuudessa pelaajana koko tilaisuudessa. Hän oli yksi neljästä LSU:n pelaajasta, jotka varattiin ensimmäisellä kierroksella.


title: JaMarcus Russell

text: Russell ja Raiders eivät aluksi päässeet sopimuksesta yhteisymmärrykseen. Sopimus syntyi vasta ja kauden ensimmäisen kierroksen jälkeen 12. syyskuuta. Russell saattoi saada kuuden vuoden sopimuksestaan jopa 68 miljoonaa dollaria, mikä oli enemmän kuin kenelläkään muulla tulokkaalla koskaan aiemmin.


title: JaMarcus Russell

text: Raidersin päävalmentaja Lane Kiffin ei halunnut nimetä Russellia heti aloituskokoonpanoon. Näin ollen Russell pelasi NFL-debyyttinsä vasta 2. joulukuuta, kun hän tuli toisella neljänneksellä Josh McCownin tilalle ottelussa Denver Broncosia vastaan. Russell heitti ensimmäisen touchdowninsa kuitenkin vasta 23. joulukuuta ottelussa Jacksonville Jaguarsia vastaan, kun hänen kahden jaardin heittonsa tavoitti Zach Millerin.


title: JaMarcus Russell

text: Kaudella 2008 Russell nimitettiin heti ensimmäiseen ottelun aloittajaksi Denver Broncosia vastaan. Huolimatta siitä, että Raiders hävisi lukemin 41-14, Russell onnistui yli 65 prosentissa syötöistään. Hän heitti 180 jaardia, kaksi touchdownia eikä lainkaan syöttökatkoja.


title: JaMarcus Russell

text: Seuraavalla viikolla ottelussa Kansas City Chiefsiä vastaan Raiders voitti lukemin 23-8. Russell heitti yhteensä vain 55 jaardia ja onnistui kuudessa 17 heittoyrityksestään.


title: JaMarcus Russell

text: Seuraavat kolme viikkoa Raiders hävisi Buffalolle, San Diegolle ja New Orleansille. Russell oli aloittajana kaikissa kolmessa ottelussa mutta heitti vain kaksi touchdownia.


title: JaMarcus Russell

text: Ennen kauden 2009 alkua Russell nimettiin aloittajaksi. Hän pelasi erittäin huonosti, ja 15. marraskuuta Bruce Gradkowski nimettiin aloittajaksi. Gradkowskin loukkaannuttua kauden lopulla aloittajaksi nimettiin kolmannen ketjun Charlie Frye. Kun Fryekin loukkaantui viimeisen ottelun lopulla, Russell pääsi kentälle.


title: JaMarcus Russell

text: Harjoitusleirien aikana NBC Sports raportoi Russellin lihoneen merkittävästi. The Oakland Tribunen toimittaja kuitenkin kuvaili Russellia hyväkuntoiseksi ja haastattelussa hän sanoi jatkavansa kovaa työntekoa.


title: JaMarcus Russell

text: Raiders sai vaihdossa haltuunsa Jason Campbellin, ja siten joukkueessa oli viisi pelinrakentajaa: Russell, Campbell, Frye, Gradkowski ja Kyle Boller. Päävalmentaja Tom Cable sanoi, että Russell voisi kilpailla aloittajan asemasta, mutta ennen kauden alkua hänet irtisanottiin. Yksikään joukkue ei ottanut Russelliin yhteyttä.


title: JaMarcus Russell

text: Saatuaan potkut Oaklandista Russell on yrittänyt useaan kertaan tehdä paluuta NFL:ään. Vuonna 2010 Russell kävi harjoittelemassa Washington Redskinsin ja Miami Dolphinsin kanssa, mutta Russell oli tuolloin huonossa kunnossa, eikä kumpikaan joukkue tarjonnut hänelle sopimusta. Vuonna 2013 Russell harjoitteli kovaa ja oli paremmassa kunnossa osallistuessaan Chicago Bearsin harjoituksiin, mutta Chicagokaan ei tarjonnut hänelle sopimusta. Vuonna 2016 Russell otti yhteyttä jokaiseen NFL-joukkueeseen ja kertoi olevansa valmis työskentelemään ilmaiseksi saadakseen mahdollisuuden päästä vielä pelaamaan. Yksikään joukkue ei kuitenkaan tarttunut tähänkään tarjoukseen.


title: JaMarcus Russell

text: "Kaikki palkinnot ovat Russellin college-uralta."


title: JaMarcus Russell

text: JaMarcus Russellin vanhemmat ovat huonekalutehtaan työntekijä Bobby Lloyd ja lakiasiaintoimiston sihteeri Zina L. Russell-Anderson. JaMarcuksella on myös kaksi NFL:ssä pelannutta serkkua: Robert Jordan (San Francisco 49ers ja NCAA:ssa California Golden Bears) ja Marshawn Lynch (Buffalo Bills ja Golden Bears). Russellin eno Ray Ray Russell taas toimi alabamalaisen WBLX-radiokanavan DJ:nä sekä juontajana aina kuolemaansa saakka 2009.


title: JaMarcus Russell

text: Hurrikaani Katrinan iskettyä vuonna 2005 New Orleansiin Russell majoitti asuuntoonsa Baton Rougessa Louisianassa muun muassa laulaja Fats Dominon.


title: JaMarcus Russell

text: Heinäkuussa 2010 poliisi löysi Russellin asunnosta kodeiinia ja Russell sai syytteen reseptilääkkeiden luvattomasta hallussapidosta. Liittovaltion oikeus ei kuitenkaan ottanut asiaa käsiteltäväkseen ja syyte raukesi.


title: Hal Davis

text: Harold Edward "Hal" Davis (8. helmikuuta 1933 – 18. marraskuuta 1998) oli afroamerikkalainen sanoittaja ja tuottaja, joka on The Jackson 5 -yhtyeen avainhenkilö.


title: Hal Davis

text: Hän kirjoitti ja tuotti esimerkiksi Jackson 5:n kappaleet I'll Be There ja Dancing Machine ja Eddie Kendricksin kappaleen "Can I". Davis tuotti myös monille muille, kuten Bette Midlerille, The Supremesille, Diana Rossille ja Little Stevie Wonderille.


title: Hal Davis

text: Hal Davis oli tuottaja ja sanoittaja Motown Recordsilla lähes kolmenkymmenen vuoden ajan. Hän ja Marc Gordon avasivat Mowestin, Motownin länsirannikolla sijaitsevan toimisto-osaston 1960-luvun lopulla.


title: Putte Wilhelmsson

text: Putte Wilhelmsson (s. 1962) on suomalainen kirjallisuus- ja elokuvakriitikko, vapaa toimittaja ja esseisti. Hän on kirjoittanut arvosteluja muun muassa "Turun Sanomiin", "Helsingin Sanomiin" ja "Parnassoon". Wilhelmssonin tyyliä on luonnehdittu poleemiseksi. Savukeidas julkaisi vuonna 2009 Wilhelmssonin esikoisteoksen, esseekokoelman "Turmio ja perikato".


title: Maria Kaczyńska

text: Maria Helena Kaczyńska o.s. Mackiewicz (21. elokuuta 1942 Machowo – 10. huhtikuuta 2010 Smolensk, Venäjä) oli Puolan presidentin Lech Kaczyńskin vaimo. Hän menehtyi miehensä ja 94 muun henkilön kanssa lento-onnettomuudessa Venäjällä Smolenskissa.


title: Niclas Wallin

text: Niclas Wallin (s. 20. helmikuuta 1975 Boden, Ruotsi) on ruotsalainen jääkiekkopuolustaja, joka pelaa Elitserien-joukkue Luleå HF:ssä. Hän on aiemmin pelannut NHL:ssä yhteensä 614 runkosarjaottelua tehopistein 21+58=79 ja keräten 460 jäähyminuuttia sekä 93 playoff-ottelua tehopistein 4+8=12 ja keräten 44 jäähyminuuttia. Isokokoinen Wallin on puolustava puolustaja, jonka vahvuuksiin kuuluu varmuus, vähät virheet ja alivoimapelaaminen. Hänen heikkouksiin kuuluu hyökkäyspään pelaaminen, loukkaantumisherkkyys sekä ajoittainen sääntöjen rajamailla pelaaminen.


title: Niclas Wallin

text: Wallin on Bodens IK:n kasvatti. Hän pelasi joukkueessa ensimmäiset miesten pelinsä Ruotsin I-divisioonassa kaudella 1994–1995, jolloin Wallin pelasi 13 runkosarja- ja kaksi playoff-ottelua jääden ilman tehopisteitä. Samalla kaudella hän voitti myös J20 SuperElitin jäähypörssin 125 minuutillaan. Kaudella 1995–1996 Wallin pelasi I-divisioonassa 30 runkosarjaottelua tehopistein 2+7=9 sekä kaksi playoff-ottelua tehden yhden syöttöpisteen. Kaudeksi 1996–1997 hän siirtyi sarjatasoa ylemmäs Elitserieniin ja Brynäs IF:n riveihin, jossa tulokaskausi toi 47 runkosarjaottelussa tehot 1+1=2. Seuraavalla kaudella 1997–1998 Wallin keräsi Elitserienin yhden kauden jäähyennätyksensä 95 minuutillaan, joilla hän ja joukkuetoveri Tommy Melkersson sijoittuivat jäähypörssissä toiseksi. Heidän edellään oli vain Malmö Redhawksin Mats Lusth. Wallin voitti Ruotsin-mestaruuden keväällä 1999.


title: Niclas Wallin

text: Carolina Hurricanes varasi Wallinin yli-ikäisenä neljännellä kierroksella 97. pelaajana . Hän siirtyi joukkueen organisaatioon jo seuraavaksi kaudeksi 2000–2001. Wallin pelasi Hurricanesin farmijoukkue Cincinnati Cyclonesissä, IHL:ssä, kahdeksan runkosarja- ja kolmen playoff-ottelun verran, mutta hän onnistui murtautumaan jo Hurricanesin NHL-miehistöön, jossa Wallinin tulokaskausi toi 37 runkosarja- ja kolmessa playoff-ottelussa tehot 2+3=5. Elokuussa 2002 hän teki kaksivuotisen jatkosopimuksen joukkueen kanssa, kuten taas heinäkuussa 2004. 2004–2005 Wallin pelasi kotimaassaan Luleå HF:n riveissä.


title: Niclas Wallin

text: Kauden 2005–2006 päätteeksi Wallin voitti Hurricanesissa Stanley Cupin. Kesäkuussa 2006 hän teki nelivuotisen jatkosopimuksen joukkueen kanssa. Wallin kärsi Hurricanesissa useista loukkaantumisista ja hän pelasi yli 70 runkosarjaottelua vain kaudella 2002–2003. Wallin sai joukkueen kannattajien keskuudessa lempinimen "The Secret Weapon", sillä hänen kaikki kolme Hurricanesissa tekemäänsä playoff-maalia syntyivät jatkoajalla. Kesken viimeisen sopimustensa 2009–2010, helmikuussa 2010 Wallin ja viidennen kierroksen varausvuoro kaupattiin San Jose Sharksiin vaihdossa toisen kierroksen varausvuoroon samalle kesälle. Kesäkuussa 2010 hän teki vuoden mittaisen jatkosopimuksen joukkueen kanssa. Wallin teki kevään 2011 pudotuspeleissä NHL-uransa neljännen maalinsa, joka ei tällä kertaa syntynyt jatkoajalla, mutta jäi kuitenkin toisen kierroksella Detroit Red Wingsiä vastaan pelatun toisen ottelun 2–1-vierasvoittomaaliksi. Näin ollen hänen kaikki NHL:n pudotuspelimaalinsa ovat jääneet voittomaaleiksi.


title: Niclas Wallin

text: Wallin palasi kaudeksi 2011–2012 kotimaahansa ja teki kolmivuotisen sopimuksen Luleå HF:n kanssa. Hänestä tuli joukkueen kapteeni. Wallin pelasi kuitenkin aivotärähdysten takia vain 33 runkosarjaottelua. Huhtikuussa 2012 hänen uransa kerrottiin olevan vaakalaudalla.


title: Niclas Wallin

text: Wallin pelasi MM-kilpailuissa vuonna 2008, jolloin hän toimi Ruotsin varakapteenina.


title: Kauppakeskus Kallentori

text:
Kauppakeskus Kallentori on kokkolalainen kauppakeskus. Kallentori sijaitsee Tehtaankadun päädyssä Kokkolan keskustassa. Kokkolan K Supermarket on myös Kallentorin naapurissa. Kallentorilla on maanalainen parkkihalli, jossa on yli 100 autopaikkaa.
Kallentorilla on mm. kirpputori, Clas Ohlson, S-Market, apteekki, optikkoliike, kuntosali ja valokuvaamo.


title: Crazy Heart

text: Crazy Heart on vuonna 2009 ensi-iltansa saanut Scott Cooperin ohjaama ja käsikirjoittama yhdysvaltalainen draamaelokuva. Se perustuu Thomas Cobbin samannimiseen romaaniin vuodelta 1987. Jeff Bridges näyttelee Bad Blakea, parhaat päivänsä nähnyttä country-musiikin artistia, joka pyrkii elämänmuutokseen aloittaessaan suhteen nuoren Jean-nimisen toimittajan (Maggie Gyllenhaal) kanssa. Muissa rooleissa ovat muun muassa Colin Farrell, Robert Duvall ja Beth Grant. Bridges, Farrell ja Duvall myös laulavat elokuvassa.


title: Crazy Heart

text: Elokuva kuvattiin Los Angelesissa sekä Uuden Meksikon eri paikkakunnilla vuonna 2008. "Crazy Heartin" budjetti oli seitsemän miljoonaa dollaria. Elokuvaa suunniteltiin alun perin suoraan videolevitykseen, mutta Fox Searchlight osti sen oikeudet teatterilevitykseen.


title: Crazy Heart

text: Elokuvan ensi-ilta oli Yhdysvalloissa 16. joulukuuta 2009 ja Suomessa 14. toukokuuta 2010.


title: Crazy Heart

text: Albumi "Crazy Heart: Original Motion Picture Soundtrack" julkaistiin vuonna 2009. Levyllä on 16 kappaletta, jotka ovat pääosin T-Bone Burnettin, Stephen Brutonin ja Ryan Binghamin kirjoittamia. Esiintyjinä kuullaan mm. Jeff Bridgesiä, Colin Farrellia, Buck Owensia, Lightnin' Hopkinsia ja Waylon Jenningsiä.


title: Crazy Heart

text: Jeff Bridges voitti miespääosasta sekä Oscarin että Golden Globen. Ryan Bingham ja T-Bone Burnett saivat Oscarin ja Golden Globen elokuvan tunnussävelmästä "The Weary Kind". Maggie Gyllenhaal oli ehdolla Oscar-palkintoon naissivuosan kategoriassa.


title: Crazy Heart

text: Episodi-lehdessä kuusi kriitikkoa antoi elokuvalle pisteitä keskiarvona 3,17.


title: Stig Salming

text: Stig Salming (s. 15. lokakuuta 1947) on ruotsalainen entinen jääkiekkopuolustaja. Kiruna AIF:n kasvatti pelasi koko ammattilaisuransa ajan Brynäs IF:ssä. Salming tunnettaneen parhaiten ruotsalaislegenda Börje Salmingin isoveljenä.


title: Stig Salming

text:
Salming on voittanut Ruotsin mestaruuden kuudesti vuosina 1970, 1971, 1972, 1976, 1977 ja 1980. Hän oli kaudella 1976–77 Elitserienin jäähykuningas 79 minuutillaan. Salming ratkaisi Brynäsille mestaruuden keväällä 1980.
Salming pelasi miesten MM-kilpailuissa vuosina 1975, 1976, 1977 ja 1978. Hän voitti MM-hopeaa 1977 sekä MM-pronssia 1975 ja 1976. Salming pelasi myös Kanada-cupissa 1976.


title: Jerkin’

text: Jerkin’ on street dance, joka on lähtöisin Yhdysvalloista Kalifornian osavaltiosta. Jerkin’ oli alun perin pilatanssi. Tanssissa käytetään paljon breakdance-liikkeitä. Jerkin’-musiikki on vain hieman erilaista kuin normaali rap-musiikki. Kappaleissa on paljon toistoa muiden artistien kappaleista. Tunnettuja yhtyeitä ovat New Boyz, Audio Push, Rangers (GGPR), YT, Kid Zooted, Cliff Savage, Indigo Vanity, Pink Dollaz, Vixen ent., Jinc ent., The Bangz, YG, KP, Young sam sekä Baby Dollaz.


title: The Essential Michael Jackson

text: The Essential Michael Jackson on Michael Jacksonin vuonna 2005 julkaistu kokoelma-albumi, joka käsittää Jacksonin ja The Jackson 5 -yhtyeen hittejä vuodesta 1969 vuoteen 2001. Albumi julkaistiin Yhdysvalloissa 19. heinäkuuta 2005 ja päivää aikaisemmin Yhdistyneessä kuningaskunnassa. 26. elokuuta 2008 Yhdysvalloissa julkaistiin rajoitetun erän The Essential Michael Jackson 3.0, joka sisälsi ylimääräisen kolmannen levyn, joka sisälsi seitsemän Jacksonin kappaletta. Albumi oli tarkoitus julkaista uudelleen Yhdistyneessä kuningaskunnassa 6. heinäkuuta 2009 nimellä The Hits, mutta se peruutettiin Jacksonin kuoleman johdosta.


title: The Essential Michael Jackson

text: Vuonna 2009 albumille myönnettiin Yhdysvalloissa 2 x platinaa. Albumia on myyty maailmanlaajuisesti yli 7 miljoonaa kappaletta, mikä tekee siitä menestyneimmän albumin Sonyn "The Essential" linjassa.


title: Asíni

text: Asíni () on Kreikan kylä sekä samanniminen Náfplion kunnan kunnallisyksikkö (Δημοτική Ενότητα Ασίνης, "Dimotikí Enótita Asínis") ja entinen itsenäinen kunta. Se sijaitsee Argoliksen alueyksikössä Peloponnesoksen alueella. Koko kunnallisyksikön väkiluku on 5 340 ja varsinaisen Asínin kylän väkiluku 1 055 (vuonna 2011).


title: Asíni

text: Asíni on perinyt nimensä antiikin Asinen kaupungista, jonka arkeologinen kohde sijaitsee sen alueella. Homeros mainitsee "Ilias"-teoksessaan Asinen, jonka laivasto otti osaa Troijan sotaan. Nykyinen Asínin kylä sijaitsee pari kilometriä sisämaassa. Sen rantakylä Paralía Asínis sijaitsee Argoliinlahden rannalla. Asínin alueella sijaitsee myös muun muassa Tolón rantalomakohde. Luoteessa Asínin kunnallisyksikkö rajautuu Náfplioon, pohjoisessa Asklipieíoon, koillisessa Epídavrokseen ja kaakossa Kranídiin.


title: Asíni

text: Asíni oli itsenäinen kunta vuoden 2010 loppuun saakka. Vuoden 2011 alussa kunta yhdistettiin Kallikrates-suunnitelmana tunnetun aluehallintouudistuksen myötä Náfplion kuntaan yhdessä Midéan ja Néa Tírynthan kanssa.


title: Asíni

text: Asínin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Aavasaksan silta

text: Aavasaksan silta on Tornionjoen ylittävä Suomen ja Ruotsin rajasilta Aavasaksalta Matarenkiin. Silta on 9-aukkoinen teräsbetonikantinen teräspalkkisilta, jonka kahdessa suurimmassa aukossa on Langer-palkki. Kokonaispituudeltaan 471 metriä pitkä silta otettiin käyttöön 1965.


title: Aavasaksan silta

text: Suomen ja Ruotsin valtioiden 1963 solmiman sopimuksen mukaan sillan rakennuttivat ruotsalaiset. Kustannukset jaettiin valtioiden kesken tasan, niin kuin on tehty vastaavissa silloissa myöhemmin. Silta suunniteltiin Ruotsin tielaitoksessa ja sen rakensi AB Skånska Cementgjuteriet.


title: Aavasaksan silta

text: Sillassa otettiin 22. joulukuuta 2014 käyttöön vaihtuvavärinen ledvalaistus. Valaistuksen ovat kustantaneet Trafikverket sekä Ylitornion ja Övertorneån kunnat.


title: Zoro (yhtye)

text: Zoro () on japanilainen oshare kei -yhtye, joka perustettiin vuonna 2007. Siihen kuuluvat Ryuuji, Yuuya ja Tatsuhi. Myöhemmin yhtyeeseen liittyi Taizo, joka ei kuulunut Ryujin, Yuyan ja Tatsuhin entiseen yhtyeeseen Sorobaniin.


title: Zoro (yhtye)

text:
Ennen zoron syntyä Tatsuhilla, Yuuyalla, Ryuujilla ja kitaristi Yumehitolla (jap. 夢人) oli yhtye nimeltään Soroban (jap. そろばん)
Se perustettiin huhtikuussa 2002. Silloin yhtyettä kutsuttiin nimellä Primrose, mutta myöhemmin 2004 vuonna se sai virallisen nimensä soroban. Vuonna 2006 yhtye hajosi Yumehiton ja Ryujin erimielisyyksien takia. Hajoamisen jälkeen Yumehito siirtyi Ayabie (jap.彩冷える) -nimiseen yhtyeeseen ja loput jäsenet perustivat Zoron, johon tuli kitaristiksi Taizo (jap.ex-マウス (Mouse))


title: Zoro (yhtye)

text: Jack In The Box -televisio-ohjelmassa 27. joulukuuta 2010 Zoro paljasti, että Yuuya ja Taizo jättäisivät yhtyeen, ja että bändi jää tauolle. Heidän viimeinen esiintyminen yhdessä pidettiin C.C.Lemon Hallissa 29. joulukuuta.


title: Punapääkardinaalit

text: Punapääkardinaalit ("Paroaria") on varpuslintujen suku. Sitä ei, nimestään huolimatta, lasketa kuuluvaksi kardinaalien vaan tangarojen heimoon. Punapääkardinaalien sukuun kuuluu BirdLifen mukaan 6 lajia.


title: Nushagakjoki

text:
Nushagakjoki () on Alaskan lounaisosassa virtaava, Beringinmereen laskeva joki. Se saa alkunsa Alaskavuoristosta, virtaa 450 kilometriä lounaaseen ja päättyy Bristolinlahden pohjoiseen Nushagak Bay -haaraan Dillinghamin kaupungin itäpuolella.
Joen varrella sijaitsevat Portage Creekin, Ekwokin, Koliganekin ja New Stuyahokin kylät sekä Dillinghamin kaupunki. Sen sivujoista ovat merenkulkukelpoisia Muchatna River, Nuyakuk River ja King Salmon River. Joen yläjuoksulla liikkumiseen käytetään yleisesti vesisuihkumoottoriveneitä. Joen latvavedet ovat suunnitellun Pebble Mine -suurkaivoshankkeen vaikutuspiirissä, jonka vahvimpiin vastustajiin joenvarren yhteisöt kuuluvat.


title: Nushagakjoki

text: Tyynenmeren lohilajeista nousevat Nushagakjokeen ja siihen liittyviin vesistöihin kutemaan kuningaslohi, punalohi, hopealohi, koiralohi ja kyttyrälohi. Kalastus on tärkeä elinkeino Nushagakjoen alueella. Erityisen arvokas on vuosittainen kuningaslohen nousu kesäkuun puolestavälistä heinäkuun puoleenväliin. Muita joessa eläviä kaloja ovat kirjolohi, hauki, pohjanharjus, made, siiat ja nieriä.


title: Johannes Westö

text: Johannes Westö (s. 1. huhtikuuta 1991 Helsinki) on suomalainen jalkapalloilija, joka pelasi Veikkausliigaa Helsingin Jalkapalloklubissa vuosina 2009–2010. Westön pelipaikka oli laitalinkkinä tai -hyökkääjänä.


title: Johannes Westö

text: Westö on PPJ:n kasvatti ja hän on pelannut HJK:n reserviseurassa Klubi 04:ssä. Westö nostettiin HJK:n liigajoukkueeseen kaudella 2009. Hän pääsi pelaamaan liigassa kuitenkin vain kaksi ottelua, mutta oli mukana voittamassa Suomen mestaruutta. Kauden 2010 alussa Westö nousi HJK:n kokoonpanoon ja pelasi kauden avausottelussa KuPSia vastaan. Ensimmäisen liigamaalinsa Westö teki FC Honkaa vastaan.


title: Johannes Westö

text: Westö on edustanut Suomen poika- ja nuorisomaajoukkueita.


title: Johannes Westö

text: Westö kirjoitti ylioppilaaksi keväällä 2010 ja aloittaa syksyllä 2010 filosofian opinnot Helsingin yliopistossa. Hänen isänsä on kirjailija Mårten Westö.


title: VP8

text: VP8 on On2 Technologiesin kehittämä videokoodekki. Google osti On2 Technologiesin 2009. Vuonna 2010 Google julkaisi VP8:n viitetoteutuksen BSD-lisenssillä ja samalla lupauksen pidättäytyä kaikista patenttivaateista koodekin suhteen. Googlen WebM käyttää VP8:aa videokoodekkina.


title: VP8

text: VP8 perustuu aiempiin On2 Technologiesin kehittämiin koodekkeihin, etenkin edeltäjäänsä VP7:ään. Se on toinen On2 Technologiesin alkujaan kehittämistä avoimen lähdekoodin videokoodekeista: vuonna 2001 On2 Technologies julkaisi kehittämänsä VP3-koodekin avoimena lähdekoodina. Sittemmin se lahjoitti VP3:n Xiph.orgille, joka on jatkanut koodekin kehittämistä Theora-nimisenä.


title: VP8

text: Googlen omistama YouTube käytti aiemmin jakelussa yksinomaan Adobe Flash -videoiden säiliöön upotettua, H.264 -koodekilla pakattua videota. H.264:n ongelmana Googlen kuten muidenkin koodekkia käyttävien kannalta on, että se on patentoitu, eikä koodekin patentit omistava MPEG-LA ole antanut takeita siitä, ettei koodekin (ja siten siihen sisältyvien patenttien) käytölle aseteta rajoitteita tai hintaa.


title: VP8

text: Etenkin vapaaehtoisvoimin tai pelkästään lahjoituksien turvin toimivat avoimen lähdekoodin projektit (esimerkiksi Mozilla) ovat tämän takia karttaneet H.264:aa, koska niillä ei olisi varaa lisenssimaksuhin, mikäli MPEG-LA alkaisi niitä patenttiensa käyttämisestä vaatia. Google on esimerkki ohjelmistoyhtiöistä, joita myös on arveluttanut rakentaa palveluitaan H.264-koodekin varaan: mikäli MPEG-LA alkaisi tulevaisuudessa esittää patentteihinsa perustuvia vaateita, koodekkia käyttävän yhtiön pitäisi joko myöntyä vaateisiin tai rakentaa H.264:n varaan perustamansa palvelut uusiksi jonkin muun tekniikan avulla.


title: VP8

text: VP8:n ja siihen perustuvan WebM:n julkaistuaan Google otti nämä tekniikat koekäyttöön YouTubessa. Flashin tilalla käytetään HTML5:een sisältyvää videonupotustekniikkaa.


title: The Essential Collection

text: The Essential Collection on Michael Jacksonin kokoelma-albumi, joka julkaistiin vuonna 2005. Albumi koostuu Jacksonin varhaisista soolokappaleista, jotka hän äänitti Motown Recordsin alaisuudessa 1970-luvulla.


title: Best 1200

text: Best 1200 on Michael Jacksonin kokoelma-albumi, joka julkaistiin vuonna 2005. Albumin kappalelista on täysin sama kuin keväällä 2005 julkaistussa The Essential Collection -kokoelma-albumissa. Albumi kuuluu "Best 1200" sarjaan.


title: Turun Akateeminen Sosialistiseura

text: Turun Akateeminen Sosialistiseura (TuASS) oli Turun yliopistossa, Turun kauppakorkeakoulussa ja Åbo Akademilla toiminut vasemmistolainen opiskelijajärjestö. TuASS perustettiin 1946 SKDL:n opiskelijakannattajien järjestäytyessä. Yhdistys oli SKDL:n perusjärjestö, kunnes puolueelle vuonna 1965 perustettiin erillinen opiskelijajärjestö, Sosialistinen opiskelijaliitto. TuASS oli SOL:n jäsen vuosina 1965–1974 sekä 1981–1990. 1970-luvulla TuASS tuli tunnetuksi taistelustaan SOL:n ”taistolaista” enemmistöä vastaan, ja järjestö toimi Kansandemokraattisissa opiskelijajärjestöissä (KOJ). TuASS lopetti toimintansa 1990-luvun alussa.


title: Turun Akateeminen Sosialistiseura

text: TuASS:n jäsenet toimivat monissa tiedekunta- ja ainejärjestöissä. Toiminta oli aktiivisimmillaan 1970-luvun puolivälissä, jolloin TuASS:n jäsenmäärä oli noin 400. Järjestö oli jaettu osastoihin, jotka olivat useimmiten tiedekuntapohjaisia. Myös Åbo Akademilla toimi TuASS:n osasto. Yhdistyksen toimisto sijaitsi Ylioppilastalo C:ssä. Tukikohdasta myytiin muun muassa marxilaista kirjallisuutta ja äänilevyjä. TuASS:lla oli myös oma kirjastonsa. Yhdistys julkaisi monistelehteä "Luokkataistelija" vuodesta 1972 alkaen. Vuosina 1979–1989 lehden nimi oli "Haaste". TuASS osallistui KOJ:n "Yhteisrintama"-lehden julkaisemiseen. Myös TuASS:n osastot julkaisivat omia lehtiään. Järjestön riveissä vaikuttivat muun muassa kansanedustajat Arto Merisaari, Heli Astala ja Annika Lapintie sekä Martin Scheinin.


title: Turun Akateeminen Sosialistiseura

text: TuASS perustettiin 12. toukokuuta 1946, kun kansandemokraatteja kannattaneet opiskelijat marssivat ulos sosialidemokraattien koolle kutsumasta kokouksesta. Kansandemokraatit olisivat halunneet perustaa vasemmiston yhteisen järjestön, mutta demarit torjuivat ajatuksen. TuASS liittyi SKDL:n kunnallisjärjestöön ja se teki yhteistyötä muun muassa koululaisten, nuorten ja telakkatyöläisten kanssa. Järjestö jäi pieneksi ja toiminta hiipui 1950-luvun alussa. Toukokuussa 1958 yhdistys aloitti uudelleen, kun opiskelijoiden kiinnostus poliittista toimintaa kohtaan kasvoi. Yliopiston muut poliittiset toimijat suhtautuivat TuASS:aan viileästi eikä yhteistyötä juurikaan syntynyt.


title: Turun Akateeminen Sosialistiseura

text: Vuonna 1965 TuASS ja muut poliittiset opiskelijajärjestöt osallistuivat ensimmäistä kertaa ylioppilaskunnan edustajistovaaleihin. TuASS sai yhden edustajan vuosien 1965–1969 vaaleissa. Vuonna 1970 paikkamäärä nousi neljään.


title: Turun Akateeminen Sosialistiseura

text: 1970-luvun alussa järjestössä käytiin suuntataistelu, jonka voittajaksi selviytyivät SKDL:n ja SKP:n enemmistöä kannattaneet. Myös maolaiset osallistuvat TuASS:n toimintaan, mutta suuntauksen vaikutus jäi vähäisemmäksi kuin muissa SOL:n jäsenjärjestöissä. Alkuvuonna 1971 TuASS katkaisi välinsä SKP:n taistolaisen opposition haltuun päätyneen SOL:n kanssa. Yhdessä Tampereen TOS:n ja Oulun OSO:n kanssa TuASS ryhtyi organisoimaan toimintaa SOL:n ulkopuolelle. Vappuna 1971 alkoi ilmestyä Yhteisrintama-lehti, ja kesällä 1972 perustettiin Kansandemokraattisten opiskelijoiden maatakäsittävä neuvottelukunta (KOMN). Taistolaiset perustivat TuASS:n kilpailijaksi Turun Marxilaiset Opiskelijat (TuMO).


title: Turun Akateeminen Sosialistiseura

text: TuASS ja TuMO tekivät vaaliliiton vuonna 1972, mutta keväästä 1973 lähtien vaaleihin käytiin eri listoilla. SOL otti TuMO:n jäsenekseen syksyllä 1973, mikä kärjisti välejä entisestään. Vuoden 1975 edustajistovaaleissa TuASS sai 758 ääntä (15,9 %) ja 6 edustajaa. TuASS oli edustajiston toiseksi suurin ryhmä kokoomusopiskelijoiden jälkeen. TuMO:n kannatus oli tuolloin 12,1 prosenttia. Turun KY:n edustajistossa oli yksi edustaja Turun ASS:in listalta v. 1977-1979 (edustajistossa yhteensä 25 edustajaa).


title: Turun Akateeminen Sosialistiseura

text: 1970-luvun alussa TuASS määritteli ideologiakseen marxismi-leninismin ja teoriaa opiskeltiin ahkerasti opintopiireissä. Vuosikymmenen lopussa ideologia määriteltiin ”vallankumoukselliseksi, kriittiseksi marxilaisuudeksi”.


title: Turun Akateeminen Sosialistiseura

text: 1980-luvulle tultaessa vasemmistolainen opiskelijaliike alkoi hiipua ja TuASS muutti toimintatapojaan. Vakavahenkinen aatteellisuus väistyi. Monet aktiivit siirtyivät uusiin vaihtoehtoliikkeisiin ja toiminta hiipui. Edustajistovaaleissa 1980 TuASS ja TuMO solmivat vaaliliiton ja seuraavana vuonna järjestöt yhdistettiin SOL:n ja KOJ:n tavoin. Yhdistyminen auttoi jatkamaan ja TuASS:n kannatus pysyi korkealla verrattuna muiden yliopistojen sosialisteihin. Vaaleissa 1987 TuASS sai yli 10 prosenttia äänistä. TuASS:lla oli edustaja TYY:n hallituksessa vuoteen 1990 asti. Järjestö ei osallistunut vuoden 1991 vaaleihin ja se lakkautettiin. Seuraajaksi perustettiin "Turun vasemmisto-opiskelijat Avanti," nyttemmin Turun vihreä vasemmisto eli Viva.


title: La Légende de La Pop

text: La Légende de La Pop on Michael Jacksonin kokoelma-albumi, joka julkaistiin Ranskassa vuoden 2009 loppupuolella. Albumi koostuu The Jackson 5 -yhtyeen varhaisista kappaleista, joita se äänitti Steeltown Recordsin alaisena 1960-luvun loppupuolella, vuotta ennen kuin se siirtyi Motown Recordsille.


title: Edgar Lee Masters

text: Edgar Lee Masters (23. elokuuta 1868 Garnett, Kansas Yhdysvallat – 5. maaliskuuta 1950 Melrose Park, Pennsylvania) oli yhdysvaltalainen runoilija, elämäkerrankirjoittaja ja näytelmäkirjailija. Hänen maineikkain teoksensa on "Spoon River antologia" (1915). Kaikkiaan Masters julkaisi kaksitoista näytelmää, 21 runoteosta, kuusi romaania ja kuusi elämäkertaa, joiden joukossa Abraham Lincolnin, Mark Twainin, Vachel Lindsayn ja Walt Whitmanin elämäkerrat.


title: Edgar Lee Masters

text: Mastersin vanhemmat olivat Emma J. Dexter ja Hardin Wallace, ja hän syntyi Garnettissa Kansasissa, jonne hänen isänsä perusti vähäksi aikaa asianajotoimiston. Perhe muutti pian takaisin isän vanhempien maatilalle lähelle Menardin piirikunnassa Illinoisissa olevaa Petersburgia. Vuonna 1880 he muuttivat Lewistowniin Illinoisiin, missä Masters kävi high schoolin ja sai ensimmäisen tekstinsä julkaistuksi Chicago Daily Newsissa. Lewistownissa vallinnut ilmapiiri sekä kaupungin hautausmaa Oak Hillillä ja läheinen Spoon River olivat monien hänen teostensa innoituksen lähteinä, etenkin tietysti "Spoon River antologian", joka on hänen tunnetuin ja kiitetyin teoksensa. Spoon River oli Mastersin kosto pikkukaupungin tekopyhyydelle ja ahdasmielisyydelle. Teos on saanut valtavan suosion, mutta romutti hänen asemansa paikkakunnan hienoston jäsenenä.


title: Edgar Lee Masters

text:
Masters kävi 1889–1890 Knox Academya, joka oli Knox Collegen aikoinaan ylläpitämä valmistava opinto-ohjelma, mutta hän joutui keskeyttämään, kun perheen varat eivät riittäneet opintojen rahoittamiseen.
Hän työskenteli ensin isänsä asianajotoimistossa, ja sen jälkeen hän sai Illinoisissa asianajajanluvan ja muutti Chicagoon, jossa hän perusti toimiston Kickham Scanlanin kanssa 1893. Hän oli kahdesti naimisissa. Vuonna 1898 hän avioitui Helen M. Jenkinsin kanssa, jonka isä oli chicagolainen asianajaja, ja he saivat kolme lasta. Pitäessään toimistoa Clarence Darrowin kanssa 1903–1908 Masters puolusti oikeudessa vähävaraisia. Vuonna 1911 hän perusti oman toimiston huolimatta kolmen vuoden (1908-1911) levottomista ajoista, jotka johtuivat avioliiton ulkopuolisista suhteista ja riidasta Darrowin kanssa.


title: Edgar Lee Masters

text: Kaksi hänen lapsistaan ryhtyi myös kirjalliselle alalle. Tytär Marcia kirjoitti runoja, pojasta Hilary Mastersista tuli proosakirjailija. Hilary ja hänen velipuolensa Hardin kirjoittivat isästään muistelmat.


title: Edgar Lee Masters

text: Masters kuoli hoitokodissa Melrose Parkissa. Hänet on haudattu Petersburgiin Oaklandin hautausmaalle. Hautakiven tekstissä on hänen runonsa "To-morrow is My Birthday" kokoelmasta "Toward the Gulf" (1918):


title: Edgar Lee Masters

text:
"Good friends, let’s to the fields…"
"After a little walk and by your pardon,"
"I think I’ll sleep, there is no sweeter thing."
"Nor fate more blessed than to sleep."


title: Edgar Lee Masters

text:
"I am a dream out of a blessed sleep-"
"Let’s walk, and hear the lark."


title: Edgar Lee Masters

text: Masters julkaisi varhaiset runonsa ja esseensä salanimellä Dexter Wallace (äidin tyttönimi ja isän keskimmäinen nimi) vuoteen 1903, jolloin hänestä tuli Clarence Darrowin asianajotoimiston osakas.


title: Edgar Lee Masters

text: Mastersista tuli merkittävä yhdysvaltalainen runoilija 1914, jolloin hän aloitti runosarjan (tällä kertaa salanimellä Webster Ford) lapsuudenkokemuksistaan Länsi-Illinoisissa, ja runot ilmestyivät St. Louisissa ilmestyneessä kirjallisessa aikakausjulkaisussa Reedy's Mirror. Vuonna 1915 runosarja koottiin kirjaksi, ja se sai nimen "Spoon River Anthology" ("Spoon River antologia").


title: Edgar Lee Masters

text: Mastersin myöhemmät teokset eivät saavuttaneet samanlaista menestystä kuin "Spoon River antologia", mutta hän oli tuottelias kirjoittaja.


title: Edgar Lee Masters

text: Masters sai useita palkintoja, muun muassa Mark Twain Silver Medalin 1936, Poetry Society of American mitalin 1941, Academy of American Poets -stipendin 1942 ja Shellyn muistopalkinnon 1944.


title: Kvichakjoki

text: Kvichakjoki sijaitsee Lounais-Alaskassa Alaskan niemimaan ja manner-Alaskan yhtymäkohdassa. Joki laskee Iliamnajärvestä Kvichakinlahteen, joka on osa Beringinmeren Bristolinlahtea. Joki on noin 97 km pitkä ja sen varrella sijaitsevat Levelockin ja Igiugigin yhdyskunnat. Kvichakjoki on merenkulkukelpoinen koko pituudeltaan ja sitä käytetään siirtymiin Cookinvuonon (Cook Inlet) ja Bristolinlahden välillä.


title: Kvichakjoki

text: "Kvichak" tarkoittaa keski-alaskan yupikiksi "tulee suuresta vedestä", joka viittaa Iliamnajärveen - Alaskan suurimpaan makeavetiseen järveen.


title: Stig Bäcklund

text: Stig Martin Bäcklund (s. 27. lokakuuta 1939 Porvoo) on suomalainen kolmiloikkaaja. Hän edustaa pernajalaista Isnäs Startia, mutta on aiemmin edustanut myös muun muassa Porvoon Urheilijoita, Helsingin IFK:ta ja Porvoon Akillesta.


title: Stig Bäcklund

text: Bäcklund saavutti SM-pronssia Oulussa 1964 tuloksella 14,99 m. Sisäratojen SM-kisoissa hän voitti kultaa vuonna 1965 tuloksella 15,17 m. Hänen ennätyksiään ovat 15,60 m kolmiloikassa vuodelta 1965 ja 732 cm pituushypyssä vuodelta 1970 (vuotta aiemmin myötätuulessa 743 cm).


title: Stig Bäcklund

text: Bäcklund kilpailee edelleen veteraanisarjoissa. Hän on loikkinut 40-vuotiaiden sarjassa 14,70 m vuonna 1980, 50-vuotiaiden sarjassa 14,07 m vuonna 1990, 55-vuotiaiden sarjassa 13,85 m vuonna 1995, 60-vuotiaiden sarjassa 12,68 m vuonna 2000 (sisäradoilla 12,97 m vuonna 1999), 65-vuotiaiden sarjassa 11,33 m vuonna 2005 (sisäradoilla 11,61 m samana vuonna) ja 70-vuotiaiden sarjassa 10,57 m vuonna 2011 (sisäradoilla 10,71 m samana vuonna).


title: Yrjö Tamminen (kolmiloikkaaja)

text: Yrjö Alfred Tamminen (s. 15. tammikuuta 1930 Loppi) on entinen suomalainen kolmiloikkaaja. Hän edusti Lopen Laakaa, mutta nuorempana myös Riihimäen Kiskoa.


title: Yrjö Tamminen (kolmiloikkaaja)

text: Tamminen voitti kolmiloikan Suomen-mestaruuden Mikkelissä 1961 (tulos 15,67 m), Lappeenrannassa 1962 (15,82 m), Turussa 1963 (15,86 m) ja Oulussa 1964 (15,44 m). Hän saavutti myös SM-hopeaa vuonna 1959 ja pronssia vuonna 1958.


title: Yrjö Tamminen (kolmiloikkaaja)

text: Tamminen edusti Suomea Belgradin EM-kisoissa 1962 sijoittuen karsinnan 17:nneksi tuloksella 15,20 m. Maaotteluedustuksia hänelle kertyi kaikkiaan 18. Hänen ennätyksiään ovat 15,90 m kolmiloikassa ja 726 cm pituushypyssä vuodelta 1961.


title: Rafik Djebbour

text: Rafik Zoheir Djebbour (, s. 8. maaliskuuta 1984 Grenoble, Ranska) on algerialainen jalkapalloilija. Hyökkääjänä pelaava Djebbour edustaa Kreikan Superliigassa Olympiakosia. Hän pelaa kaudella 2013–2014 lainalla Nottingham Forestissa.


title: Rafik Djebbour

text: Djebbour aloitti jalkapalloilun Auxerren junioreissa vuonna 1998 ja siirtyi juniori vuosien jälkeen aikuisten tasolle CFA:han Auxerren kakkosjoukkueeseen. Hän pelasi joukkueessa kahdeksan ottelua ja onnistui maalinteossa kolmesti.


title: Rafik Djebbour

text: Yhden reservikauden jälkeen Djebbour siirtyi ammattilaiseksi Belgian pääsarjaan La Louvièren joukkueeseen vuonna 2004. Hän vietti Belgiassa vain yhden kauden, jossa hän pelasi yhteensä 21 ottelua ja teki niissä kolme maalia.


title: Rafik Djebbour

text: Djebbour päätyi Belgiassa vietetyn kauden jälkeen Kreikkaan vuonna 2005. Hän vietti aluksi puoli kautta Beta Ethniki tasolla Ethnikos Asterasin riveissä, jossa Djebbour onnistui tekemään 11 maalia 16 pelaamassaan ottelussa. Hän siirtyi kesken kauden joulukuussa 2005 Kreikan pääsarjaan Atromitosiin. Kauden aikana Djebbour teki kuusi maalia 12 ottelussa. Hän pelasi vielä kaksi ottelua toisella kaudella, kunnes siirtyi syyskuussa 2006 Panioniosiin. Uudessa seurassa Djebbour teki kahden kauden aikana yhteensä 18 maalia 38 ottelussa.


title: Rafik Djebbour

text: Kesällä 2008 Djebbour siirtyi AEK Ateenaan, jossa maalinteko ei ollut samalla tasolla edellisten kausien tavoin. Avauskaudellaan hän onnistui tekemään seitsemän maalia 23 pelaamassaan ottelussa. Toisella kaudellaan Djebbour kärsi loukkaantumisista ja häntä peluutettiin useimmiten normaalin hyökkääjän roolin sijaan laitahyökkääjänä. Hän onnistui maalinteossa neljästi pelaamassaan 14 ottelussa. Djebbour pelasi kauden aikana myös yhden Eurooppa-liigan karsintaottelun romanialaista Vasluita vastaan. Vaikean kauden jälkeen Djebbour aloitti kauden 2010–2011 vakuuttavasti tehtyään Eurooppa-liigan karsintaottelun ensimmäisen osaottelun voittomaalin skotlantilaista Dundee Unitedia vastaan. Joukkueen pelattua tasan toisen osaottelun se eteni yhteismaalein Eurooppa-liigan lohkovaiheeseen. Lisäksi hän onnistui Kreikan pääsarjassa tekemään kaksi maalia kahden ensimmäisen ottelun aikana. Tämä sai AEK Ateenan johtoportaan vakuuttuneeksi ja Djebbour allekirjoitti syyskuussa 2010 kolmen vuoden jatkosopimuksen joukkueen kanssa.


title: Rafik Djebbour

text: 2. tammikuuta 2011 Djebbour otti yhteen joukkueen valmentajan Manolo Jiménezin kanssa. Kaksikon erimielisyydet alkoivat loppusyksystä, kun Djebbourin peliaika jäi vähemmälle. Djebbour alkoi epäillä joutuneensa joukkueen puheenjohtajan ja valmentajan salaliiton kohteeksi ja halusi jättää seuran ennen siirtoikkunan sulkeutumista. Hän kielsi myös tehneensä jatkosopimuksen syyskuussa 2010. Joukkue suostui purkamaan Djebbourin sopimuksen ja maksoi hänelle 218 000 euron korvauksen.


title: Rafik Djebbour

text: 21. tammikuuta 2011 Djebbour allekirjoitti puolen vuoden sopimuksen Olympiakosin kanssa, joka sisältää myös option jatkosopimukseen. Ensimmäisen ottelunsa hän pelasi Olympiakosin paidassa 30. tammikuuta 2011 tultuaan vaihdosta kentälle 61 minuutin kohdalla Olympiakos Volouta vastaan. Avausmaalinsa Olympiakosin paidassa Djebbour teki 12. helmikuuta 2011 vierasottelussa Arisia vastaan. Sittemmin 20. maaliskuuta 2011 hän onnistui tekemään kaksi maalia entistä seuraansa AEK Ateena vastaan. Ottelu päättyi Olympiakosin 6–0 voittoon. Kauden päätyttyä Djebbour juhli Kreikan Superliigan mestaruutta. Hän onnistui maalinteossa seitsemän kertaa kymmenessä pelaamassaan ottelussa. Djebbour sijoittui samalla Kreikan Superliigan maalitilastossa kolmanneksi.


title: Rafik Djebbour

text: Kaudella 2011–2012 Djebbour pelasi ensimmäisen ottelunsa Kreikan sarjan kolmannella kierroksella, jossa hän onnistui myös maalinteossa. Djebbour teki myös kaksi maalia Panioniosia vastaan pelatussa vierasottelussa 23. lokakuuta 2011. Ottelun jälkeen Djebbour onnistui maalinteossa yhteensä seitsemän kertaa seitsemässä ottelussa, kunnes jäi loppu vuoden maaleitta. Lopulta 23. helmikuuta 2012 Djebbour onnistui taas maalinteossa Eurooppa-liigan ottelussa Rubin Kazania vastaan. Maali oli myös ottelun ainut, jolla Olympiakos voitti ottelun. Kreikan pääsarjassa Djebbour teki kauden kymmenennen maalinsa maaliskuussa 2012 Asteras Tripolista vastaan. Sittemmin hän päätti kautensa tekemällä kaksi maalia kauden toiseksi viimeisessä ottelussa PAS Gianninaa vastaan. Kauden päätteeksi Djebbour juhli Kreikan mestaruutta toistamiseen urallaan. Kreikan maalitilastossa sen sijaan hän sijoittui neljänneksi.


title: Rafik Djebbour

text: Kauden 2012–2013 Djebbour aloitti tehokkaasti. Hän teki ensimmäisen neljän ottelun aikana kuusi maalia, kunnes jäi ilman maaleja Asteras Tripolista vastaan. Djebbour teki muun muassa kaksi maalia Levadiakosia ja Panthrakikosta vastaan. Pian maalittoman ottelun jälkeen Djebbour teki heti kaksi maalia Skoda Xanthia vastaan. Joulutauolle mentäessä Djebbour oli tehnyt kaksitoista maalia yhdessätoista ottelussa. Kauden aikana Djebbour solmi samalla kolmen vuoden jatkosopimuksen Olympiakosin kanssa.


title: Rafik Djebbour

text: Djebbour sai kutsun maajoukkueeseen elokuussa 2006 Algerian silloisen valmentajan Jean-Michel Cavallin myötä, joka nimesi alustavan joukkueensa vuoden 2008 Afrikan kisojen karsintoja varten. Djebbour pelasi ensimmäisen maaottelunsa Algerian maajoukkueessa 15. elokuuta 2006 Gabonia vastaan. Ensimmäisen maalinsa hän puolestaan teki vuoden 2010 MM-kisojen karsinnoissa Liberiaa vastaan 6. kesäkuuta 2008.


title: Rafik Djebbour

text: Djebbour pelasi ensimmäiset arvokisansa vuoden 2010 MM-kisoissa, jossa hän pelasi maansa kolmesta ottelusta kaksi, mutta ei onnistunut kertaakaan maalinteossa. Lähimpänä hän oli maalintekoa Yhdysvaltoja vastaan potkaistuaan pallon ylärimaan.Djebbour omaa kaksoiskansalaisuuden vanhempiensa myötä, jotka ovat kotoisin Chlefistä, Algeriasta. Hän on seurustellut vuodesta 2010 lähtien malli ja juontaja Valentina Tsepanoun kanssa.


title: Germán Burgos

text: Germán Adrián Ramón Burgos (s. 16. huhtikuuta 1969 Mar del Plata, Argentiina) on argentiinalainen jalkapallovalmentaja ja entinen maalivahti. Hän toimii tällä hetkellä Espanjan pääsarjassa pelaavan Atlético Madridin apulaisvalmentajana. Jalkapallon ohella Burgos on luonut uran myös rock-muusikkona. Hän on argentiinalaisen "The Garb" -yhtyeen laulusolisti.


title: Germán Burgos

text: Burgos tunnetaan parhaiten lempinimellä "Mono" (). Joidenkin lähteiden mukaan lempinimi on peräisin hänen tavastaan venytellä roikkumalla maalin ylähirrestä otteluiden suvantovaiheiden aikana, mutta Burgos itse sanoo nimen olevan argentiinalaisen valmentajalegenda Carlos Griguolin keksintöä. Griguol kun oli hänen mukaansa pitänyt Burgosin ulkomuotoa "gorillamaisena".


title: Germán Burgos

text: Burgos teki debyyttinsä Argentiinan pääsarjassa syksyllä 1989 buenosairesilaisen Ferro Carril Oesten riveissä. Vuonna 1994 hän siirtyi saman kaupungin suurseuraan River Plateen, jossa hän pelasi neljän kauden ajan. Tämä oli palkinnoilla mitattuna Burgosin uran parasta aikaa. Hän voitti seurassa Argentiinan apertura-mestaruuden kolme kertaa (1994, 1996 ja 1997) sekä clausura-mestaruuden yhden kerran (1997). Lisäksi joukkue nousi Copa Libertadoresin mestariksi vuonna 1996 voittaen myös maanosan supercupin seuraavana vuonna.


title: Germán Burgos

text: Vuonna 1999 Burgos päätti kokeille onneaan Atlantin toisella puolen ja solmi sopimuksen Espanjan pääsarjassa pelaavaan Mallorcan kanssa. Kahden Mallorca-kauden jälkeen hän siirtyi valmentajansa Luis Aragonésin mukana pääkaupungin Atlético Madridiin, joka oli pudonnut alemmalle sarjaportaalle ja tavoitteli kiivaasti nousua takaisin pääsarjaan. Paluu toteutui keväällä 2002 ja ykkösmaalivahti Burgos oli yksi voiton takuumiehistä.


title: Germán Burgos

text: Burgosin peliura oli loppua ennen aikojaan, kun hänen todettiin sairastavan munuaissyöpää. Leikkauksessa hänen munuaisistaan poistettiin kasvain ja lääkäreiden mukaan lopullinen paranemisennuste oli erinomainen. Toivuttuaan operaatiosta Burgos teki vielä onnistuneen paluun jalkapallokentille, kunnes lopetti peliuransa kauden 2003–2004 päätteeksi.


title: Germán Burgos

text: Burgos pelasi Argentiinan maajoukkuessa 35 kertaa. Hän edusti maataan MM-tasolla kaksi kertaa vuosina 1998 ja 2002.


title: Germán Burgos

text: Pelaajauransa päättymisen jälkeen Burgos siirtyi valmennustehtäviin. Hän valmensi Atléticon eri juniorijoukkueita sekä toimi yhden kauden ajan kolmanneksi korkeimmalla sarjatasolla pelaavan Alcorcónin apuvalmentajana. Keväällä 2010 hänestä tuli ensimmäistä kertaa urallaan joukkueen päävalmentaja, kun kuudenneksi korkeimmalla sarjatasolla pelaava madridilaislaisseura RCD Carabanchel pestasi hänet. Alku oli menestyksekäs ja Burgosin johdolla seura onnistui nousemaan ylemmälle sarjaportaalle. Burgos erosi tehtävästä saman vuoden lokakuussa, kun hänen joukkueensa oli kerännyt ainoastaan kuusi pistettä sarjan seitsemästä ensimmäisestä ottelusta.


title: Germán Burgos

text: Tammikuussa 2011 Burgos palkattiin italialaisen Catanian apulaisvalmentaksi. Seuran päävalmentajaksi oli tuolloin nimitetty Diego Simeone, joka oli Burgosin entinen joukkuetoveri niin Atléticosta kuin Argentiinan maajoukkuestakin. Kesäkuussa 2011 Burgos seurasi Simeonea Cataniasta argentiinalaiseen Racing Clubiin. Kaksikko palasi Atléticoon saman vuoden joulukuussa, kun Simeonesta tuli seuran uusi päävalmentaja.


title: Germán Burgos

text: Jalkapallon ohella Burgos on ollut aktiivisesti mukana musiikkielämässä. Hän aloitti uransa laulajana vuonna 1992 perustamalla "La Piara" -nimisen yhtyeen, joka levytti myöhemmin uudella nimellä "Simpatía" levyt "Jaque al Rey" (1999) ja "Farolera de Tribunas" (2000). Hänen nykyinen yhtyeensä "The Garb" on julkaissut niin ikään kaksi levyä. Vuonna 2002 ilmestyi debyyttialbumi "Líneas Calientes" ja kolme vuotta myöhemmin tähän mennessä viimeinen tuotos "Abismos". Burgos on sittemmin ilmoittanut musiikkiprojektien olevan tauolla, koska hän haluaa keskittyä jalkapallovalmennukseen. Burgosin yhtyeiden musiikkityyli on hard rock ja hänen merkittävin esikuvansa The Rolling Stones.


title: Alaskan niemimaa

text: Alaskan niemimaa on Alaskasta lounaaseen kohti Aleuttien saaristoa työntyvä noin 800 kilometriä pitkä niemi. Alaskan niemimaa ja Aleutit erottavat Beringinmeren Tyynestä valtamerestä.


title: Half-Life-universumin paikat

text: "Half-Life" -pelisarjassa esiintyy monia fiktiivisiä paikkoja dystopiamaisessa ympäristössä. Paikkojen suunnittelun inspiraationa on toiminut pääasiassa Itä-Eurooppa, mutta peleistä löytyy myös scifille perinteisempiä paikkoja kuten tutkimuskeskus Black Mesa ja toinen ulottuvuus Xen.


title: Half-Life-universumin paikat

text: Black Mesan tutkimuskeskus, arkisemmalta nimeltä pelkkä Black Mesa, on kuvitteellinen tutkimuslaitos New Mexicossa, Yhdysvalloissa. Black Mesa toimii "Half-Lifen" ja myöhemmin sen lisäosien "", "" ja "" tarinoiden pääasiallisena tapahtumapaikkana ja peliympäristönä, ja sillä on huomattava rooli "Half-Life" -pelisarjan juonijatkumon tapahtumien kannalta. Black Mesa rakennettiin 1950-luvun aikoihin, jolloin Yhdysvaltain asevoimat rakensi joukon huippusalaisia, strategisesti tärkeitä ydinohjussiiloja New Mexicon autiomaahan. Neuvostoliiton romahdettua ja kylmän sodan päätyttyä siiloilla ei enää ollut sotilaallista merkitystä, minkä johdosta Yhdysvaltain hallitus päätti muuttaa entisen sotilastukikohdan tutkimuslaitokseksi. Hylättyjä siiloja laajenettiin ja niihin rakennettiin valtaisa määrä tutkimustiloja ja muita rakennelmia. "Half-Life 2" paljastaa, että Black Mesan johtaja oli tohtori Wallace Breen. Eräät "Half-Life"-fanit ovat spekuloineet, että Combine-imperiumi onnistui jotenkin ottamaan yhteyden Breeniin ja oli luvannut hänelle valtaa ja rikkauksia, ja että Breen olisi tahallisesti aiheuttanut resonanssikaskadiin johtaneen kokeen tuodakseen Combinen Maahan. Ei ole myöskään tietoa, missä Breen oli niin sanotun ”Black Mesan tapauksen” aikoihin.


title: Half-Life-universumin paikat

text: Black Mesa oli jaettu seitsemään erilliseen sektoriin, joista jokaisella oli oma, tarkkaan määritelty tehtävänsä: sektori A oli vanhan ja käyttämättömän sektorin päälle rakennettu koulutuskeskus, jossa laitoksen työntekijöille annettiin holografisten figuurien avulla fyysistä koulutusta; sektori B:ssä oli jäähdytysnestevarastolaitos; sektori C:ssä sijaitsivat tutkimuslaitoksen keskeisimpien kokeiden kannalta välttämättömät koelaboratoriot ja ohjauslaitokset; sektori D:ssä sijaitsivat Black Mesan toimistotilat; luonnontieteisiin erikoistuneessa sektori E:ssä oli edistynyt biologinen tutkimuslaitos ja Xen-ulottuvuudesta tuotuja muukalaisolentoja varten suunniteltu bioholvikompleksi; sektori F:ssä sijaitsi Black Mesan tarkkaan vartioitu Lambda-kompleksi (kompleksi ja peli ovat saaneet tunnuksensa Lambda-kirjaimesta), jossa suoritettiin tutkimuslaitoksen huippusalaiset kaukosiirtokokeet; ja sektori G käsitti Black Mesan padot ja kanavajärjestelmät.


title: Half-Life-universumin paikat

text: Black Mesan tutkimustyö oli erikoistunut miltei jokaiseen tunnettuun tieteenalaan, mukaan lukien biotekniikkaan, genetiikkaan, kemiaan, robotiikkaan ja teoreettiseen fysiikkaan. Monien työntekijöiden tietämättä laitoksessa suoritettiin myös huippusalaisia kokeita, jotka usein liittyivät uudenlaisiin ase- ja puolustusjärjestelmiin sekä kokeelliseen kaukosiirtoon. Kokeiden salaisen ja onnettomuusherkän luonteen vuoksi Black Mesan turvamiehet oli koulutettu tarkastamaan tiedemiehet useita kertoja ennen kokeiden aloittamista ja avustamaan heitä mahdollisen onnettomuuden tapahtuessa. Black Mesan turvatoimet olivat erittäin tiukat, ja niihin lukeutui muiden muassa valvontakameroita, panssariovia ja jopa liiketunnistimilla varustettuja, katosta laskeutuvia konekivääripesäkkeitä.


title: Half-Life-universumin paikat

text: Black Mesan huippusalaisessa Lambda-kompleksissa oli toimintakykyinen kaukosiirrin, jonka avulla tiedemiehet kykenivät luomaan hetkellisen, ulottuvuuksienvälisen portaalin maapallon ja ”Xeniksi” nimetyn ulottuuvuden välille. Tällöin HEV-pukuihin pukeutuneet tiedemiehet kykenivät siirtymään Xeniin ja tutkimaan ulottuvuutta ja sen ekosysteemiä. Toisinaan tiedemiehet toivat Maahan Xenin eläimistöä ja sijoittivat ne sektori E:n bioholvikompleksin ”eläintarhaan”; muille työntekijöille uskoteltiin, että olennot olisivat peräisin Maapallon tutkimattomilta alueilta. Tiedemiehet onnistuivat tuomaan Xenistä Maapallolle myös suuren joukon erilaisia kristalleja, mukaan lukien resonanssikaskadiin johtaneessa onnettomuudessa käytetty ”näyte 3883”. Kun resonanssikaskadi tapahtui, joukko tiedemiehiä siirrettiin kaukosiirtimen avulla Xeniin sulkemaan Nihilanthin ylläpitämä portaali, mutta he epäonnistuivat ja heidän ruumitaan voi nähdä Xenissä "Half-Lifen" loppupuolella.


title: Half-Life-universumin paikat

text: Xen on "Half-Lifessa" ja sen lisälevyillä, "Opposing Forcessa" sekä "Blue Shiftissä" esiintyvien avaruusolioiden kotipaikka. Osaa Xenin olioista nähdään vielä "Half-Life 2:ssa". Xen muistuttaa pikemminkin kaasusumun ympärille muodostunutta leijuven pienten asteroidien tai saarten muodostamaa rykelmää, kuin planeettaa tai keinotekoista rakennelmaa kuten avaruusasemaa. Kaikki paikat, joissa Gordon Freeman käy pelatessa "Half-Lifea" (ja Adrian pelatessa "Opposing Forcea" sekä Barney pelattaessa "Blue Shiftiä") sijaitsevat näiden pienten asteroidien pinnalla.


title: Half-Life-universumin paikat

text: Jos Xenin painovoimaa verrataan Maan painovoimaan, Xenissä on huomattavasti vähemmän painovoimaa kuin maassa. Joka tapauksessa, Xenin ollessa muodostunut leijuvista asteroidesta, on yllättävää, että siellä on painovoimaa ja hengitettävää ilmaa ollenkaan. Toinen huomattava asia on, että painovoima vetää aina alaspäin, eikä toista asteroidia kohti, joten tosiasiassa asteroidista hypättäessä pitäisi pudota alla olevaan tyhjyyteen. Jos onkin, että asteroidit ovat suuremmasta ja näkemättömästä planeetasta irronneita kimpaleita, nämä epätavalliset fysiikat ehdottavat vahvasti, että Xen sisältää rinnakkaisen universumin johon tunnetut fysiikat eivät täysin sovellu. Tämä myös vihjaa, miksi Xeniä kutsutaan myös nimellä "border world - rinnakkaismaailma".


title: Half-Life-universumin paikat

text: "Half-Life 2":ssa Wallace Breenin voi kuulla kuvailevan, että ”maailmat venyivät ohueen kalvoon, jonka jälkeen ulottuvuudet yhdistyivät”. On melko varmaa, että Xen on yksi maailmoista, joita Breen kuvaili, tai ehkä jopa ”kalvo, missä ulottuvuudet yhdistyivät”.


title: Half-Life-universumin paikat

text: Kaupunki 17 on kuvitteellinen kaupunki. Suuri osa pelistä, kuten sen lisäosakin "", sijoittuu kaupunkiin. Kaupungin keskellä on korkea Linnoitus (), josta Combine hallitsee kaupunkia ja sen lähiympäristöä.


title: Half-Life-universumin paikat

text: Kaupunki 17:sta voi kuvailla ulkonäöltään isoksi itä-eurooppalaiseksi kaupungiksi, joka on arkkitehtonisesti enimmäkseen itäeurooppalainen tyylisuuntien vaihdellessa uusklassisen, neuvostoliittolaisen modernismin ja neuvostoaikakauden jälkeisen, nykyaikaisen tyylisuunnan välillä. Tämän lisäksi ympäri Kaupunki 17:sta lojuvat hylätyt ja käyttämättömät autot pohjautuvat Moskvitš-, Zaporožets-, Volga- ja KamAZ-neuvostomerkkeihin, Latviassa valmistettuihin Rïgas Autobusu Fabrika -pakettiautoihin, itäsaksalaisiin Trabanteihin ja Tšekkoslovakiassa valmistettuihin Avioihin sekä Škodiin. 1960–1990-luvuilla nämä ajoneuvot olivat yleisessä käytössä itäblokin maissa. Kaupungin keskus koostuu enimmäkseen silmänkantamattomiin jatkuvista kortteliryppäistä, joissa on matalahkoja uusia ja vanhoja taloja sekaisin. Neuvostoaikaisia asumiseen tarkoitettuja tornitaloja on myös nähtävissä kaupungissa ja sen laidoilla. Combine-hallinnon alla osa asuintaloista oli annettu ihmisille asuttaviksi, mutta olot näissä asunnoissa olivat surkeat ja ne olivat jatkuvasti Siviilisuojelun joukkojen tarkastusten kohteena. Sähköt toimivat kuitenkin kaupungissa, koska televisiot ja valot ovat edelleen käytössä, jopa ihmisten kodeissa.


title: Half-Life-universumin paikat

text: Kaupunki 17:sta laitamilla on teollisuusalueita sekä lisää neuvostoaikaisia tornitaloja, jonne ihmisillä ei ole pääsyä. Teollisuusalueet ovat yhteydessä kaupunkiin rauta- ja kanaaliteitse, joskaan ei ole tiedossa, käyttääkö Combine niitä, koska ne tuskin hyödyttävät Combine-joukkoja mitenkään. Liikkuvia seiniä lukuun ottamatta Combine oli jättänyt suuren osan kaupungista koskemattomaksi ennen vastarinnan kapinaa, suosien ennemmin barrikadeja, seiniä sekä partioita ympäri kaupunkia eristääkseen ihmisten pääsyyn tietyille kaduille. Kaupunki 17:sta on myös kattava kanavaverkosto. Suurin osa itse kaupungin kanavista on kuitenkin kuivunut Combinen yritettyä kuivattaa koko kaupunki ja sitä ympäröivä alue. Kaupunki 17:n väestö ja Combine puhuvat englantia (tosin Combine-joukot käyttävät englantia vain puhutellessaan ihmisiä). Läpi pelin pelaaja voi havaita kyrillistä kirjoitusta ympäri kaupungin, kuten sairaalassa ja kyltin ison rakennuksen kyljessä, jossa lukee ”ТЕХНИКА”. Kaupungissa esiintyy sekä bulgarian- että venäjänkielisiä tekstejä, joka tukee entisestään teoriaa kaupungin sijainnista Itä-Euroopassa. Combine puhuu jotakin ihmisille käsittämätöntä, örinän kaltaista kieltä, jota voi kuulla Combinen kypärien lähettimien kautta. Hieroglyfejä muistuttavaa Combine-kirjoitusta on myös nähtävissä muun muassa lukuisilla tietokoneruuduilla, mutta siitä ei saa selvää.


title: Half-Life-universumin paikat

text: Black Mesa East on kuvitteellinen tutkimuskeskus ja tukikohta. Black Mesa East on vastarintataistelijoiden tärkein ja kehittynein tukikohta, joka sijaitsee Kaupunki 17:n (engl. City 17) laitamilla. Sitä vastapäätä on iso pato ja sähköntuottamislaitos ja lähettyvillä on myös Ravenholmin kaupunki. Tohtori Eli Vance, Tohtori Judith Mossman, Alyx Vance sekä monet vastarintataistelijat, muun muassa muutamat vortigauntit, elävät Black Mesa East:ssä. Black Mesa East on useassa kerroksessa maan alla. Tukikohdassa on myös Eli Vancen laboratorio, jossa hän parantelee jatkuvasti Black Mesan tutkimuslaitoksesta pelastunutta teleportaatioteknologiaa. Eli on laboratoriostaan myös yhteydessä Tohtori Isaac Kleineriin, joka työskentelee omassa Kaupunki 17:ssä kätketyssä laboratoriossaan. Kaikki Black Mesa Eastin sisäänkäynnit ovat jatkuvan tarkkailun alaisena valvontakameroiden taholta. Jokaisella sisäänkäynnillä on myös ilmalukko, jonka räjähdyksen kestävät ovet sulkeutuvat heti jonkun astuessa sisään ilmalukkoon. Ilmalukoissa on skannereita ja muita tutkintamenetelmiä, joilla sisäänpyrkijöiden ihmisalkuperä voidaan varmistaa. Black Mesa Eastistä lähtee myös suora yhteys Ravenholmin kaupunkiin, joka on tukittu ja suljettu täysin, jotta Ravenholmin zombit ja pääravut () eivät pääsisi leviämään tukikohtaan.


title: Half-Life-universumin paikat

text: Ravenholm on kuvitteellinen itä-eurooppalainen kaupunki. Pelissä kaupungin oikeaa sijaintia ei koskaan paljasteta. Ravenholm on Combinen hallinnoimasta Kaupunki 17:sta paenneiden ihmisten asuttama entinen kaivoskaupunki. Combinen pommitettua kaupunkia päärapuja sisältäneillä ammuksilla Ravenholm on tätä nykyä täynnä päärapuja ja zombeja, jotka ovat päärapujen hallitsemia ihmisruumiita. Pelin päähenkilön, Gordon Freemanin, on kuljettava läpi Ravenholmin saadakseen taas yhteys muihin vastarintataistelijoihin Combinen hyökättyä Black Mesa Eastin tukikohtaan. Kaupunki koostuu pitkälti vanhemmista ja uudemmista, joskin ränsistyneistä, betoni- ja puutaloista. Talot ja kadut ovat arkkitehtuurisesti itäeurooppalaisia, kuten kaikki pelissä nähtävät asutetut seudut. Taloissa, etenkin tehdashallien ja varastorakennusten kaltaisissa rakennelmissa, näkyy myös kyrillistä tekstiä. Kaupungin keskellä on isohko ortodoksinen kirkko, jonne pääsee vain tietynlaista köysirataa pitkin.


title: Half-Life-universumin paikat

text: Taistellessaan zombi- ja päärapulaumoja vastaan, Gordon tapaa Ravenholmin oletettavasti ainoan ihmisasukkaan, vanhan papin, Isä Grigorin. Zombeja itsekin vihaava pastori tarjoaa apuaan ja neuvojaan Gordonille, aseistaen hänet Franchi SPAS-12 -pumppuhaulikolla ja johdattaen hänet hylätyn kaivoksen sisäänkäynnille, jota pitkin Gordon pääsee pakenemaan kaupungista. Ravenholmin talonrötisköissä ja kaduilla lojuu paljon sirkkelinteriä, propaanitankkeja, tynnyreitä täynnä helposti syttyvää materiaalia sekä Isä Grigorin virittämiä ansoja zombeja vastaan. Johtuen kaupungissa vallitsevasta ammuspulasta, Gordon joutuu käyttämään ansoja ja painovoima-asettaan (jolla hän voi singauttaa tavaroita, esimerkiksi sirkkelinteriä) selviytyäkseen vihamielisten zombien laumoista. Gordonin paetessa Black Mesa Eastistä Combinen hyökkäystä, hän siirtyy Ravenholmiin vievälle reitille oven läpi, joka on lukittu ja eristetty muusta tukikohdasta. Alyx kertoo oven olleen ”vanha kulkuväylä Ravenholmiin”, jota pitkin kaupungin ja tukikohdan välillä saatettiin liikkua ennen kuin Combine muutti Ravenholmin ja sen asukkaat nykyiselleen. Ravenholmin kohtalo Linnoituksen räjähtämisen jälkeen "Half-Life 2: Episode Onen" lopussa on tuntematon, koska ei ole tiedossa, kuinka kaukana Kaupunki 17:sta Ravenholm sijaitsee.